Jesus Mesias, Anak ni Debata Na Mangolu Pelita Batak Online\nJesus Mesias, Anak ni Debata Na Mangolu\nJumat, 01 Maret 2019 18:43:00\nJamita Evangelium, 3 Maret 2019 Minggu Estomihi, Mateus 16: 13-20\nPdt Dr Robinson Butarbutar (kanan)\nDi minggu Estomihi sadarion, di na tapasahat di tangiangta asa Debata gabe partanobatoanta di ngolunta di portibion, dienet gabe jamita di hita hataNa na tarsurat di Evangelium 16: 13-20 na paandarhon tu hita panindangion ni Apostel Petrus taringot tu ise di angka siseanNa na parjolo i ia Jesus i. Marhite na umbege panindangion ni Apostel Petrus i, boi hita lam patoguhon panindangionta na dos di Tuhanta Jesus Kristus di partingkianta nuaeng di inganan, ngolu, ulaon, pargulmiton ni ngolu nang parsaoranta be dohot angka donganta jolma.\nPanindangionna i dipatolhas ibana di Kaesarea Pilippi dung diida ibana dohot angka donganna sisean na sampulu sada nari paraloon niadopan ni Jesus sian angka uluan ni ugamo Jahudi. Panindangionna i dipatolhas ibana andorang so dipabotohon Jesus parjolo sahali tu ibana dohot angka donganna sisean sangkapNa borhat tu Jerusalem laho manaon naporsuk disi sian angka sintua ni natorop, sintua ni malim nang sian siboto surat, pola ingkon mate bunuon nasida (Mat 13: 21).\nPanindangion ni apostel Petrus na gabe jamita di hita laho patoguhon pangauhononta na Debata do partanobatoanta di ngolunta on dienet sian Evangelium Mateus 16: 13-20 na marisihon dua impola.\nNaparjolo, i ma panindangion ni apostel Petrus na tar umbidang saotik sian panindangionna sinurathon ni evangelium Markus (Markus 8: 27-30) dohot evangelium Lukas (Lukas 9: 18-21). Molo di evangelium Markus, na disurat di taon 69/70 isi ni panindangion ni apostel Petrus mandok na "Kristus " do Jesus di si Petrus (Mrk 5: 29), jala di evangelium Lukas na disurat di taon 80 mandok "Kristus ni Debata" do Jesus i di Petrus (Lk 9: 20), alai di evangelium Mateus na disurat di taon 85 ia Jesus i di si Petrus i ma "Kristus anak ni Debata na mangolu i do" (Mat 16: 15). Adong dipahantus evangelium Mateus hatorangan taringot tu ise Kristus manang Mesias i di si Petrus, i ma "anak ni Debata na mangolu i".\nPanindangion ni apostel Petrus on ndang tubu boti, alai nunga jolo ditanda ibana Jesus na naung manjou ibana gabe apostelna i, "Anak ni Debata na mangolu i" di pengalamanna uju naeng lonong ibana dung mardalan di atas ni aek ala ni biarna, di na dipalua Jesus ibana sian hamatean. Di pengalaman i, dung diboto ibana hagogoon ni Jesus paluahon ibana sian hamatean i, didok Petrus ma songon on tu Jesus, "Tutu do Ho Anak ni Debata"(Mateus 14: 33). Nuaeng di na diboto apostel Petrus paraloon ni adopan ni Jesus sian angka uluan ni ugamo Jahudi ditambahon ma na ia Jesus i Anak ni Debata "na mangolu i" do. (Catatan: Di pardalanan ni tradisi ni isi ni panindangion ni Petrus sinurathon ni Mateus on adong do na mansubo mangambolongkon hata "na mangolu i", laos adong do na manggontihonsa dohot hata "na paluahon i.").\nAtik pe dipatihi Jesus tu angka siseanna uju rap dope nasida di Palestina asa unang pola dipaboaboa nasida na Kristus/Mesias do ibana (Mat 16: 20) uju rap dope nasida, nunga tangkas di haporseaon ni angka siseanNa na Mesias do Jesus i nang andorang so manaon Ibana di silang i, nang andorang so hehe Ibana sian hamatean. Marragam do dilehon angka na mangalehon alus boasa diorai Jesus angka siseanna uju rap dope nasida paboaoahon na Mesias Ibana, alai ndang apala i nuaeng na rumingkot di hita angka naung manghatindangkon na Mesias i do Ibana di hita. Na rumingkot i ma umboto tangkas na mamungka sian andorang so manaon Ibana di Jerusalem nunga dihatindangkon apostel Petrus na Mesias do Jesus i, jala anak ni Debata na mangolu i do Jesus Mesias i. Ndang holan di angka huria na adong di abad parjolo, alai di angka huria na adong di portibion dung i sahat tu nuaeng laos i do isi ni panindangion ni sandok siiuhuthon dohot sisomba Jesus: Ia Jesus i Mesias Anak ni Debata na mangolu.\nAla sian evangelium Mateus do jamita di hita sadarion, mansai ringkot do lam taauhon ia Jesus Mesias i anak ni Debata na mangolu i do, na di minggu Estomihi on naeng lam taondolhon di tangiangta tu Ibana na Ibana do partanobatoanta. Ndang adong na asing di portibion na boi gabe partanobatoanta mandalani ngolunta on. Molo adong sian tongatonganta na sanga gumale panindangion haporseaonNa di Jesus songon Mesias, anak ni Debata na mangolu i sahat ro di nuaeng dohot ro di saleleng ni lelengna, mansai ringkot do pauba dirinta. Tauduti ma manghaposi Ibana songon partanobatoanta.\nNapaduahon, laos diuduti do na gabe jamita di hita di minggu Estomihi on dohot hata ni Jesus Kristus Anak ni Debata na mangolu i tu isi ni panindangion ni apostel Petrus i, i ma na tarsurat di ayat 17-19 i.\nIanggo di evangelium Markus dohot Lukas ndang apala adong udut ni panindangion ni Petrus i disurathon. Alai di roha ni panurat ni evangelium Mateus mansai ringkot do i botoonta angka siihuthon Jesus, tarlumobi ala di tingkinta nuaeng bahat do tantangan tu hita di na manindangi di ha-Mesias-on ni Jesus anak ni Debata na mangolu i.\nBahat do tangangan na ro tu angka huria ni Kristus Jesus di portibion, na boi mambahen olo menek rohanta, manang mambahen hita ganggu di hasisintong ni panindangion ni apostel Petrus dohot panindangionta mangihuthon Jesus Kristus Sipalua i, ndang holan di angka sundut na matua, alai dohot do di angka sundut na umposo na mangolu di era artificial intelligence nuaeng, dohot na mangadopi lam bahat tantangan ni ngolu nang tantangan mandungdung sintasinta ni ngoluna. Ndang holan di angka na pogos, alai dohot do di angka na mora. Ndang holan di angka boruboru, alai dohot do di angka dakdanak. Ndang holan di angka na hurang hipas, alai dohot do di angka na hipas pamatangna.\nIsi ni panindangion ni apostel Petrus na taiihuthon sahat tu nuaeng on pe nunga mansai bahat dipamenetmenet angka na so sahaporseaon dohot hita, pola adong nang sian tongatonganta na mangolophon usaha pamenetmenethon i. Tondi ni zaman na mandok relatif do sude, relative tong nang haporseaon ni halak Kristen I taringot tu Jesus Mesias Anak ni Debata Sipaluanta i, ala sude na taongku i didok subjektif do.\nSiala ni i ringkot do botoonta sian Jesus Mesias Anak ni Debata na mangolu i taringot tu panindangion ni si Petrus dohot panindangionta i. Beha do Jesus marnida pandindangion i? Dia do lapatan ni panindangion i di angka huria na marpungu mamuji Ibana songon Mesias? Jala di tongatongag ni huria na songon i, dia do panghorhon ni panindangion i di ngolu nasida? Adong opat na mansai arga di hita.\nTaida ma sada-sada.\n1. Panindangion ni Apostel Petrus nang panindangionta i ndang tubu sian daging (Gorik: sarks) manang mudar (Gorik: haima) ni apostel Petrus, alai apala Debata Ama ni Jesus, Amanta, Debata na mangolu i sandiri do na papatarhon i (Gorik: apekalufsen, sian hata kerja, apokaluo) tu ibana, tu hita. Asi ni roha do i nang tu apostel i sandiri. Ndang sian gogona i, ndang bisukbisukna, alai ulaon ni Debata na di banua ginjang do i na papatarhon i tu ibana dohot tu hita. Na martua (Gorik: Makarios) do ibana, hita ala nunga dipapatar Debata i tu ibana/hita. Ulaon ni Debata do i. Asa ia panindangionna i sintong do ala, ndang na tubu di, pinatubu ni hajolmaonta I non i, na dais tu angka sangkapsangkap na marragam, alai murni sian Debata do i. Ingkon sitioponta do i gomos nang nuaeng on. Ai i do hasintongan i. Ndang ro sian hajolmaon i, jala ala ni i ndang sipeopon i.\n2. Siala ni i gabe panindangion ni si Petrus pinapatar ni Debata tu ibana i do batu mamak (Gorik: petra; Jaha: batu ojahan na togu) bahen hajongjongon ni huria (Gorik: ekklesia). I do pinaboa ni Jesus tu si Petrus, anak ni si Jona i, na ginoaran ni Jesus: Petros. Jesus na Mesias anak ni Debata na mangolu i do ojahan ni Huria i (1 Kor 3: 11). Gariada tahe, siala apostel Petros i do na parjolo manghatindangkonsa, gabe di ginjang ni panindangion ni apostel Petrus i ma pajongjongon ni Jesus Kristus huriaNa. Na martua do si Petrus tutu, na parjolo manghatindangkonsa.\nSongon i ma togu ni ojahan, hadirion, hajojongjong ni huria pinajongjong ni Kristus di atas ni batu mamak panindangion na Mesias Anak ni Debata na mangolu i ibana, gabe ndang tarparumpak manang taralo ni manang aha dohot manang ise pe huria i. Angka harbangan ni banua toru (Gorik: pulai hadou; hata pulai, angka harbangan ni hades, i ma dunia kematian, naroko, mansai togu do i maniopi hamatean. Siala ni i adong na menerjemahkan hata pulai dohot angka huaso) ndang tarbahensa manaluhon huria i. Sian hata ni Jesus taringot tu huria, ekklesia, sipajongjongjongonNa jala muse pinajongjongNa di atas ni panindangion ni aspotel Petrus i do lam togu hajongjongon dohot hatongtongon ni huria i sahat tu nuaeng dohot ro di saleleng ni lelengna. Laos songon i do angka ruas ni huria i, na so tarpaeret di angka harbangan ni naroko.\nI do barita na uli sihaposan dohot sitiopon ni angka hita ruas ni huria ni Kristus di portibion. Ndang adong na asing na tuk mandok songon i. Holan Jesus Kristus do na tuk mandok na songon i. Martua ma hita angka ruas ni huria ni Kristus I (ayat 18) ai nang hita halak Kristen Batak dipatau Debata manghatindangkon na dos.\n3. Siala ni i do dipasahat Jesus Kristus tu apostel Petrus i ma anak hinsu (Gorik: kleidas)ni harajaon banua ginjang i (ayat 19). I ma huaso na mansai balga dipasahat Jesus Kristus tu angka na manghatindangkon ibana Mesias Anak ni Debata na mangolu i. I ma barita na mansai uli situtu tu hita angka na manghatindangkon Ibana songon i. Ndang holan na so tartaluhon angka pintu harbangan ni naroko na tung gogo situtu i be hita, ndang hamatean jambarta, alai laos ungkap do tu ibana nang hita pintu harajaon banua ginjang i.\n4.Udut tusi manang masirainrainan tu naung dipasahat tu ibana anak hunci tu banua ginjang i dipasahat Jesus ma nang huaso tu apostel Petrus na mansai balga: Na niihotanna di portibion tarihot di banua ginjang, na pinaluana di portibion malua do i di banua ginjang. Dilehon tu ibana huaso mangihot dohot paluahon. Ala ni i, marhite hata ni Jesus na patoguhon panindangion ni Apostel Petrus nang panindangionta di Jesus di tingkinta nuaeng, gabe angka na martua ma hita angka sitindangi Ibana i, ai sintong do panindangionta i, i ma na dos tu panindangion ni apostel Petrus, ala sian Debata do i, jala siala ni i sahat tu hita anak hinsu tu harajaon banua ginjang ni Debata, ndang tarpeop angka harbangan ni hamatean/naroko hita, laos dilehon tu hita huaso mangihoti manang paluahon na di portibion, ala tarihot manang malua do i di surgo. Ingkon halashonon, pestahonon, sihamauliatehonon, dohot sitioponta angka na porsea do panindangion sisongon i, ai siala ni i gabe sahat tu hita angka na so dapot hita mangasahon gogonta. Mansai ringkot do patupaonta i di tingkinta nuaeng, ala nunga lam bahat tantangan na manosak hita asa taorui gariada tatadinghon paninangionta di Jesus.\nTaingot ma hata ni Jesus on tu ganup na porsea tu ibana: "Ai ganup na manghatindangkon ahu di jolo ni jolma, i do hatindanghononku di jolo ni Damang na di banua ginjang I; alai ganup na mansoadahon Ahu di jolo ni jolma, laos soadahononHu do i di jolo ni Damang na di banua ginjang i" (Mateus 10: 32-33). Amen.


Dokter beguahai. . . . – Amani Partogi\n← Holan Saleter do bedana…\nSurat tu damang–masihol au bapa– →\nDokter beguahai. . . .\nPosted on 27 April, 2010 by Hendry Lumban Gaol\nDijaman saonari on, nunga tung massai mura-mura jolma marsahit. Adong do sahit sian sipanganon, adong jolma marsahit holan ala maruba alogo. Dungi muse sahit ala hasomalan. Somal mangallang na tabo, hape holan so diallang na tabo gabe marsahit. Adong muse dope sahit alani hamoraon. Jala sahit na ummaol ubatan ima sahit roha. Dia ma i?. Ala ni gelleng pe jolma boi marsahit. Alani amanta pe boi inantai marsahit. Adong dope nahumebat sian sude sahit, ima marsahit ala sonang halakan. Jala ubat nion, asa sonang ibana ima ikkon marsahit halakan. Lan ma tahe ragam ni parsahiton saonari.\nDi ganup pittu ni gareja dibaen akka pangula ni huria do salebbbar harotas, ninna molo tung adong namarsahit ruas i, dipaboa ma. Manang sahit beguaha pe taho i, asa ditangiakkon akka pangula ni huria i. Ganup minggu, martabba-tabba do akka na mangisi harotas on. Lapatanna, godang namarsahit. Gabe dohot pangula ni huria loja ala ni parsahitan ni akka raus i.\nAmani Pereddi, sahalak pandita. Nda dohonon dah!. Sai ringgas do ibana manunggul-nungguli akka ruasna asa ro tu parmingguan. Ia so i asa ro tu partangiangan weik. Suang songoni mangurupi akka hombar jabuna, namarsahit nang akka na asing ma tahe. Umbahen i, sude do nasa ruasna marholong ni roha tu ibana. Ai so pola mangigil ibana, nunga ditaruhon akka ruas i parbue ni jama-jamana. Dang piga dan nai, adong muse mamboan boras ni haumana. Sude ma tahe marlas ni roha mida ibana. Nunga dengan marpalilung, lambok muse makkatai nang mura tarserom. Ganup adong namarsahit sian ruas i, sai tor hatop do ibana lao manotop, panomat martangiang huhut mangaleanubat ni partondion asa tumibu malum dihilala.\nDisada tikki, diari onan, lao ma ibana mandongani inanta pandita maronan. Ra, anggo di huta i, tung massai bakkol dope rohani ama-ama maniop karajjang ni inanta. Molo tung pe rap maronan, sai di lapo i do amanta paimahon. Datung hea ama-ama lao tu onan i, mangurupi inanta. “Dang adong na manguman amanta pandita on ateh, didongani do inang i manang tudia” ninna oppu Humirlap, partiga ikkan asin, dung dibereng amanta pandita, amaniPereddi mamolus, rappak dohot inanta i.\n“Olo ma tutu eda, na sumalim do burju ni amang i” ninna sahalak partiga-tiga sian samula siamun.\nGabe martaringot nasida tu pangalaho ni amatta. Didok oppuniHumirlap, adong ninna ama-ama nanggo mangapusi kotoran ni dukakna pe dang haparbaga. Dungi, adong ninna muse ama-ama, sai lao marlapo hape inantana marsahit di jabu. Na humebat dope, di ida ibana ninna ditipi panirang-nirangon ama-ama ala dibereng uli parende, ujungna mangoli muse paredde i tu ama-ama na gittalan i. “Hebat ma nian akka namasaon eda, lao suddut nama portibi on, anggo songon nama namasa ganup ari”.\n“Boasa huroa, ai soholan ama-ama naso tarpissang, adong eda..dia do hamu, ai ina-ina naso tarpissang pe adong do. haru ina-ina nunga di pagis-gadis ianakkonna, nang pe dibortian dope” ninna oppu Halasson sian bariba an, sahalak partiga sabe.\n“Nungnga be i hamuna bah, ula be ma ulaonna, dia jo ressean mi eda, dang nanggo adong tukkar-tukkar hu neh” ninna OppuMangomo sahalak partiga salak.\nTep, pajuppa ma AmaniPereddi dohot sahalak ruas na, OppuniSomarhasoan boru. “Bah, horas inang, didia amanta, songon na leleng dang pajuppa, ai partangiangan di weik ta pe dang hea be nasida” ninna.\n“Imadah amang, ai hurang sehat amanta, sai holan di jabu do” ninna mangalusi.\n“Aha sahit nasida, songon naso heado nasida binege marun-marun?”\n“Songoni ma amang, sahit na masa saonari on, ai dang pola na dia nian, alai ima huroa” ninna dang dipagajjang jala dang dipatorang parsahiton ni OppuSomarhasoan doli.\nTutu ma nian, molo adong ruas na somal dohot tu parpunguan, hape tor toppu mago, bah ise naso lulululu dah. Ai nunga dua hali partangiangan weik OppuniNasomarhasoan dang ro. Somalna, so dipukka dope partangiangan, nunga disi oppuSomarhasoan. Ditahi amanta pandita on ma lao mangebati nasida. Dituhor ma sipanganon, pisang, utte na tonggi. Ai didok, hurang sehat, jala dijabu do modom-modom.\nDi ida amanta pandita, amaniPereddi, songon na langa, dang habegean soara ni jolma. Alai, adong piga-piga karena–motor. Ah, tohodo namarsahit amanta on, ai akka pamilina nunga marroan, nidulo ma jo tubagas, ima dirohana. Diboan ma siboanon nakkinon masuk tu jabu. Nanget.\nHape di ida ma, mar-leng do OppuniSomarhasoan di jabu, rap dohot opat halak donganna. Tabo ma nasida na marjuji i, huhut mangalsik sigaret. “Sabento jo dison” ninna oppuSomarhasoan. Hordit ma rohana, ai nga jonjong amanta pandita disi.\n“Bah…bah….ai marahuai do hamu, amang” ninna amanta pandita on, dang mago dipe hordit ni rohana.\n“E…e….ai..ai..ee….sian dia hamu amang, hundul hamu” ninna oppuniSomarhasoan, huhut dipeakkon toppu kartuna. Tarhatotong nang akka donganna i. Ai dua sian na marjuji i, sintua do, pa tolu oppuniSomarhasoan, sahalak sittua lerning.\n“Ai didok marsahit hamu, hape marjuji do diula hamu,…”ninna amantaPandita i\n“Na marmeam-meam do amang, daun lalap”\n“Daunlalap boha?” ninna amantaPandita on. Alai anggo na opat nai, nunga mangissir nanget tu mulak be tujabuna.\n“Sian dia amang?” ninna dang dialusi sukkun-sukkun ni panditai\n“Ai didok marsahit hamu, hape songon do diula hamu”\n“Olo amang, tohodo, marsahit do au, ai didokkon dokter i, asa patonang pikkiran ninna, ido asa unang manombo sahit i”\n“Patonang pikkiran? Marjuji patonang pikkiran?, ai dokter beguahai?” ninna amanta pandita on, murukan.\n“Nga marsahit situtu hamu na opat” ninna pandita on muse manguduti huhut mulak sian jabu i, diboan utte manis nang pisan nadituhorna nakkinon.


Jamita Evangelium, 24 Nopember 2019 Ujung Taon Parhuriaon/Minggu Parningotan di Angka na Monding: "Debata Nasangap Manguhumi Saluhut Bangso" (Habakuk 3: 1-6) Pelita Batak Online\nSabtu, 23 November 2019 14:39:00\nHamu angka Dongan Ruas ni Huriani Kristus hinaholongan,\nDigoari do minggunta sadarion minggu Ujuang Taon Parhuriaon. Sataon bolon ma hita na marhuria i naung mardalan dohot mangula rap dohot Tuhanta i. Marbisuk do huria i di ulaon ujung taon mamereng tu pudi, marnida, mangarimangrimangi dohot marsiajar sian pardalanan ni ngolu haporseaonta marsadasada dohot marsasahuria di bagasan sataon bolon parhuriaon i. Laos hombar tusi dipatupa huria ma di Minggu Ujung Taon i Parningotan di angka naung monding, ndang laho mangarungkari sidangolonta ganup, tarlumobi mangarungkari sidangolon ni angka sisolhot ni donganta naung monding i. Alai laho mangondolhon do na ala manghaporseai dohot ala monding di bagasan Jesus Kristus Sipalua i do nasida, togu do tahaporseai na mangolu ro di saleleng ni lelengna do nasida, jala hita angka na tinadingkonnasida tu bagasan pangaramotion ni Tuhanta Jesus Sipalua i, ndang jadi hita mangolu di bagasan habot dohot lungun ni roha na manongtong, ndang jadi hita mangolu di bagasan ganggu manang biar ni roha. Baliksa, asa boi hita mamujimuji Debata ala satia do Ibana mangaramoti hita nuaeng nang sogot pe, ai di bagasan tangan ni Debata na marmulia i do sandok hasiangan on nang angka bangso di portibion. Jala, ndang hona uhumNa hita, baliksa dapotan tua dohot haluaon do angka houm nang bangso na marhatopothon Debata Sitolusada i do haluaonnasida. Songon ruas ni parsaoran ni Huria Kristen Batak Protestan na marserak di sandok Indonesia nang di duruna ingkon pujipujionta do Debata sadarion siala ulaon haluaon di bagasan Jesus Kristus naung pinatupaNa i di tongatonganta sahat tu ujung taon on dohot di angka tingki na naeng ro pe tahe. Manongtong do asi ni rohaNa i tu hita. Manongtong do Ibana mangula di tongatonganta. Tapuji ma goarNa.\nLaho mangurupi hita angka ruas ni Huria Kristen Batak Protestan manghalashon hatuaonta i, dienet do hatani Debata na gabe jamita Evangelium di Minggu Ujung Taon Parhuriaon on sian sabagian isi ni tangiang marlagu andung ni sahalak panurirang na mangula di tongatonga ni bangso Israel najolo, naung marnida haporsuhon ni ngolu binolus ni bangsoNa sian angka bangso humaliangnasida, jala ala ni na manghirim asa patupaon ni Debata tu nasida asi ni rohaNa marhite na patuduhon hagogoonNa marhita na manguhum angka bangso na pasiaksiakhon ngolu ni bangsoNa.\nBoasa ma ingkon sian tangiang mardongan andung-andung i dienet gabe jamita tu hita? Ala di bagasan tangiang mardongan andungandung i tolhas sada panindangion haporseaon na mansai bagas sian panurirang i, na ringkot pasunghunhononta tu dirinta angka ruas ni huria i di tingkion, manang naung sahat hinabagas ni haporseaonta di Debatanta i di tingki on songon hinabagas ni haporsreaon ni panurirang Habakuk i, di tingki tatatap tu pudi tu sataon bolon parhuriaon i, di na taingot angka sisolhotta naung manadingkon hita, di na tapanghilalahon angka hagaleonta, manang di na taida manang di na so taida dope/be hagogoon ni Debata mangula di ngolunta marsadasada.\nSasintongna sian hinajorbut ni ngolu ni bangsona Israel pinatupa ni bangso na asing naung pinanghilalahon dohot nirimangrimangan ni panurirang Habakuk i, sian pamilangmilaon hajolmaon ndang tarbahen ibana nian patolhashon tangiang na tarsurat di bindu 3: 1-19 i, na mangondolhon pos ni rohana tu Jahowa. Alai baliksa do na dipatolhas Ibana. Di ujungi ibana do tangiang mardongan andung i dohot hata panindangion haporseaon na mangihut on: "Nunga borhat Ho mambahen hatuaon ni bangsoM, mambahen hatuaon ni na miniahanMu. Dirosahi ho do ulu sian jabu ni parjahat, dipatedek ho do ojahan sahat to di rungkung. Sela (3: 13). Jala dipaujung ibana na tangiangna i dohot hata on: "Jahowa, Tuhan i do hagogoonku, jala dibahen Ibana do pathu tudoshon ursa tini, jala toguonna do ahu dumege angka dolokdolokku" (3: 19). Jahowa do hagogoonna mandalani sidalanonna jala mandungdung angka sidungdungonna. Diarahon do di bagian paduahon ni tangiangna i simalolong haporseaonna tu hagooon ni Debata sihaposanna mandalani ngolu on.\nJala, di bagian pamuhaan ni tangiang mardongan andung i (ayat 1-6) dipatolhas ibana ma na mangihut on, na ringkot tong tarimangrimangi songon angka siihuthon Debata Sitolusada i di partingkianta nuaeng:\nParjolo, di ayat 2 marojahan tu naung binegena di barita taringot tu Debata na patubu biar (Jaha: Rasa hormat, rasa kagum), dipangidohon ibana ma tu Debata asa mangula Debata mangulahi pangolu (Heber: hayyehu, Jaha: Pamasahon, patupahon muse) jala pabotohon (Heber: thudio, sian kata dasar yada) ulaonNa (Heber: faalekha). Laos, asa boi tangkas tarida ojahan ni pangidoanna asa patupa i Debata, dipangido ma asa marningot (Heber: tizkor) Debata asi ni rohaNa nang di na di bagasan rimas Ibana. Mansai bagas do i pos ni roha ni na porsea si songon i di Debata, i ma: Ala marningot asi ni rohaNa, tarbahen Debata do nang uju tarrimas patupa muse jala pabotohon ulaonNa na balga, na di tongatonga ni bangso Israel mansai tangkas, i ma ulaon paluahon. Dipangido ibana ma i asa pamasaon ni Debata di parsitongaan ni angka taon, ndang holan di bonana dohot di ujungna.\nDi hita angka na marnida tu pudi tu taon parhuriaonta, ra olo do hita tungki, ndang tarbahen hita pajumpang bohi dohot Debata di partondionta, ala taboto dua na mangihut on: (i) Di bagasan sataon parhuriaon naung tabolus i, hira pagaleho do parhuriaonta. Ndang apala tardok na ringgas jala marsitutu parhuriaonta, mangulahon ulaonta songon angka sitindangi di asi ni roha ni Debata. (ii) Padokdokhu taida tantangan na ingkon adopanta di ngolunta di ari na naeng ro.\nAlai ndang na songon i na naeng parsiajaronta sian haporsreaon ni panurirang Habakuk. Ndang. Ingkon hot ma hita hiras roha ro tu joloNa mangidohon asa, manang beha pe hagaleaonta di sada taon parhuriaon naung salpu i, jala manang beha pe taida balga ni siadopanta di ari na naeng ro siala ni hagaleonta i, diulahi Debata Jahowa i patupahon jala pabotohon tu ngolunta ulaonNa nabalga i di tongatonga ni ngolunta, jala asa diingot Ibana asi ni rohaNa tu hita molo tung pe manang uju tarrimas Ibana mida hagaleonta.\nPaduahon, di ayat 3-6, manghaporseai Debata na mangula, na tongon ro, na dinamis do Debata, eloah, na Badia i, qedosy. Patuduhoni didok ibana songon on: "Na ro sian” (Heber: Yabo) ndang holan sian daratan, Teman, alai dohot do pegunungan, dolok Elaparan. Gariada tahe, ndang holan di daratan, dohot pegunungan mangula Debata, alai dohot do di angka langit (Heber: syamayim), mangula Ibana patuduhon hamuliaonna na manghuphupi (Heber: kise) jala siala ni i gok pujipujionNa angka tano on. Di sandok hasiangan on. Sandok kosmos on, mangula Debata dinamis. Haporseaon na mansai bagas do i. Di surat Kolosse didok Jesus Kristus do manompa saluhutna na di banua ginang, na di tano on, na tarida dohot na so tarida, angka habangsa, harajaon (Kol 1: 16). Siala ni i do di ayat 4 lam dipabagas haporseaonna taringot tu Debata, pamerengon (SondangNa) dohot hagooonNa (sian tanganNa). Ndang tartaluhon angka sahit ianggo Ibana ("Di jolona mardalan begu siherut, jala mangihut tu ibana do begu na rahat". Begu siherut dohot begu na rahat (Jaha Indonesia: sakit sampar dan demam) na dihabiari hajolmaon di partingkian na robi sahat tu tingki ni panurirang Habakuk dohot sahat tu partingkian modern pe tahe). Ala ni hagogoonNa i, ndang tarbahen ni angka bangso na so mangongku Ibana, marigat angka dolok, marongrong angka dolokdolok sian angka tingki na robi sahat tu tingki na ro (ayat 6) jongjong di jolona. Sudena i na boi gabe tantangan tu angka na porsea i (angka bangso, dolo, angka dolokdolok) tunduk tu Debata. Angka tantangan pinamasa ni angka i boi di angka na porseai gabe kesempatan na denggan rap dohot Debata na ro i, na mangula i.\nMansai ringkot do di hita angka ruas ni huria ni Kristus tongtong nang di ujung taon parhuriaon on dohot di na marningot angka donganta na parjolo monding sian hita haporseaon songon pinatuduhon ni panurirang Habakuk naung marnida parir ni ngolu ni bangsoNa mangadopi angka tantangan na dokdok pinaro ni angka bangso na asing di humaliangnasida. Di partingkianta nuaeng pe, songon halak Kristen di Indonesia on, tangkas do taboto na bahat do na borat na taadopi songon sada bangso na marsintasinta di taon 2045 on, i ma 100 taon dung malua hita sian penjajahan Bolanda dohot Japang, i ma 26 taonnari, gabe bangso na maju. Adong angka tantangan sian bagasan dirinta, isara narkoba na manegai sundut naumposo, alai dohot ma tahe hagaleon di Sumber Daya Manusianta, songon i nang angka na so lomo roha di Pancasila songon ojahan ni negaranta, naeng gantionnasida dohot ojahan na so mangargahon pluraitas ni bangsonta na ingkon boi rap hundul, rap mangula, rap manaon, rap masiargaan, nang angka sangkapsangkap ni angka bangso na balga di tingki on na naeng marharajon di bidang ekonomi dohot politik di sandok portibion. Tamba ni i, molo taida tu ngolunta sandiri, ngolu ni ruas nihurianta, na bahat dope masuk tu si 40 juta angka na pogos di tongatonga ni bangsonta, bahat dope angka keluarga ni ruas ni hurianta na ingkon mangadopi angka hamaolon ni ngolu asa boi dapotan ulaon, asa boi patupa ulaonna sandiri. Tamba ni i bahat dope angka parungkilon ni ruas ni hurianta di parngoluan siganup ari, na so hagoaran dison.\nDi partingkian si songon i, mansai ringkot hita pabagashon haporseaonta nang uju marungkil, nang uju didonganan ni ende manang marlagu andung, asa maniop haporseaon ni si Habakuk i: Mangidohon tu Debata asa mangulahi pangoluhon dohot pabotohon hagogoonNa tu hita marsasasahalak, marsasaripe dohot marsahuria nang marsabangso marojahan tu parningotanNa di asi ni rohaNa tu hita nang uju muruk manang tarrimas Ibana. Tarbahen hita do i molo tahaporseai na tongtong do mangula Debata, tongon ro do Ibana, mangondihon dohot mamasumasu ngolunta, ai marhagogoon situtu do Ibana di angka na manghaporseai Ibana. Ndang mara parooonNa tu angka na manghaporseai dohot mangoloi Ibana. Tu angka na mansoadahon dohot mangalo Ibana do ro Ibana manguhumi.\nDenggan ma tapasungkunhon dirinta be di ujung ni taon parhuriaon on: Songon dia do haporseaonku tu Debata Sitolusada i? Nunga sahat tu, hot do songon, manang nunga dao tumoru sian haporseaon ni panurirang Habakuk na tuk dope ro martangiang tu Debata mangidohon asa mangulahi patupaonNa ulaon hagogoonNa i di ngolu ni hurianta nang di ngolunta marsadasasa dohot marsasaripe, molo tung pe tahilala hira so tama hita manangiangkon i ala uju tabahen rujiruji taringot tu diri nang ulaonta di taon parhuriaon naung salpu i ala ni bahat ni hagaleonta? Ndang adong hita na so marhahurangan. Alai boi do marimbar hinabagas ni haporseaonta ala ndang sude hita sahat tu haporseaon ni si Habakuk i uju manghilala bahat ni hahuranganta di joloNa. Dipatau Tuhanta ma hita marhaposeaon songon haporseaon ni si Habakuk i di na manadingkon taon parhuriaon na buruk i mamasuhi taon parhuriaon naimbaru mamungka minggu na ro. Amen.\nJamita Evangelium, 26 Nopember 2017 Minggu Parningotan ni Angka Namonding, Turpuk: Mateus 25: 31-46 "Hangoluhon ma ngolu na manontong i."\nOleh: Pdt Dr Robinson Butarbutar, STT HKBPSian mamungka mangula Jesus di Palestina sahat tu na tubu jala maherbang huriaNa di abad parjolo, sahat tu tingki on, nunga tung bagas diboto, dihaporseai, di


Mambaen posoposo – Amani Partogi\n← Dirimpu Rumbi\nDung lam matua →\nPosted on 6 Juni, 2011 by Hendry Lumban Gaol\nDiingot hamu dope tahe ima hela ni Oppu Jatikkos, sian boruna siampudan par Cipendawa Bekasi?. Ima amaniJahutur, somalna ditanda halak molo nga didok si Marbun naposo par departemen perhubungan. Ingkon didok do ‘naposo’, alana adong do piga-piga halak marga Marbun disi. Dang pola patorangon dison, boasa si marbun naposo on lobi tarbarita sian marbun na piga halak nai.\nMolo hata saonari, made in Bekasi nama anggo amanJahutur, alana nunga tubu jala magodang di pangarattoan ibana. Atik pe songoni, sada sitiruon sian ibana sai sisukka-sukka do marsiajar di habatahon. Marhata batak, nata be hallang, jala geok begeon. Dungi dang pola manjuamolo tinogihon tu ulaon adat. “Tabo begeon natua-tua i manghatai, lumobi namarampasa i” ninna ibana. Lumobi muse ma tahe tu ende-ende ni halak batak. “Sarat akan makna kehidupan, walaupun beberapa ada juga yang tidak enak” ninna, dang haru di patorang, dia nanidokna sarat makna i. “Molo dang generasinta na mangharingkot hon habatahon i, ise be?, anggo natumua i, laho sundut nama i, hita nama satongkin nai dijolo” ninna aman Jahutur hatiha marnonang iba, pakket situtu do bahasa batakna i, nangpe hallang mandok.\nDisada tingki, di partangiangan weik di huria nasida, masisisean ma saluhut na ro taringot tu inganan partangan di minggu na ro.\n“Tu luar kota au, amang, jei ninna roha hurang do tamana molo ro hamu tu jabu nami, hape dang disi iba” ninna amaniJosapat\n“Imadah, ai minggu na ro do ro na naeng pamoruon i ( calon besan ) tu jabu, ninna lao manghata-hatai taringot tu sangkap ni boru sipaitonga i” ninna OppuMaralus sian sugut-sugut an “Jei tu jabu ni angka dongan ma jo” ninna muse manguduti hatana.\nSude ma martugan nasapunguan i, didok be adong ulaonna. “Ai molo tu jabutta, boha?, alai tutu tu jabu ni dongan ma jo, na baru pe sian jabunta, tolu minggu la salpu pe” ninna NaiPantun, parrengge-rengge di Terminal Bekasi do anggo inanta on. Nata pe manipat ari, sian manogot tu tonga borngin marboniaga, alai molo ari Rebo nai, sai dipahatop do mulak tu jabu, alani partangiangan on. “Ai arta di portibion lao salpu do sasude, songon hata ni ende i, toho do i. Jala andigan be marsaor?” ninna ibana.\n“Butimai, bah, lalap do hita martugan, tu jabumuna ma jo, amang Calon Sintua Marbun, amanJahutur”\n“Imadah, bukannya nolak alai..” ninna ibana\n“Dang mar-alai be amang, nga denggani, tu jabumuna ma, ateh inang, NaiJahutur” ninna sintua weik\nMarsiberengan NaiJahutur dohot niolina\n“Buti amang, dang na so olo hami, ai neang mambaen posoposo hami” ninna amanJahutur\n“Bah!, ai aha do ninna hamu”\n“Olo, amang, mambaen posposo hami, ate ‘Ma?” ninna muse hut marsiberengan nasida dohot NaiJahutur.\nAdong na serom, adong na mekkel, songoni nang amanta Pandita, ala manjua amani Jahutur di partangianan di jabuna, holan alani na mambaen posoposo.\nDung sidung mekkel na torop i, dipatangkas dongan ma muse, hape na mandok na pature soposopo do. Na patuduhon haserepon ni roha do molo didok “maradi hamu tu sopo-sopo nami on” hape nunga tung balga jabu i. Manang “pature soposopo” ninna hape pature jabu do nidokni i.


JAHA DIBAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Biak Bikol Bolanda Bulgar Cebuano Cheska Chichewa Chitonga Chitumbuka Chiyao Chokwe Chol Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Dansk Digor Drehu Efik Esti Ewe Farsi Fiji Fon Ga Garifuna Georgia Guarani Gun Hausa Heber Hiligaynon Hindi Hiri Motu Hmong (White) Ibanag Igbo Iloko Indonesia Inggris Islan Isoko Italia Japang Jawa Jerman Kabiye Karen (S'gaw) Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lhukonzo Lingala Lituavi Lomwe Luganda Lunda Luo Luvale Magyar Makau Makedonia Malagasi Malayalam Malta Mam Mambwe-Lungu Mapudungun Maya Mazatec (Huautla) Mbunda Melayu Mongol Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norsk Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rumania Rundi Runyankore Rusia Rutoro Samoa Sango Saramaccan Sena Sepedi Serb Serb (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tamil Tatar Telugu Tetun Dili Thai Tigrinya Tiv Tojolabal Tok Pisin Tonga Tshiluba Tshwa Tsonga Turki Twi Tzeltal Tzotzil Ukraina Umbundu Urdu Urhobo Venda Vietnam Waray-Waray Wayuunaiki Wolaita Xhosa Yoruba Yunani Zande Zulu\nParohon godang hepeng do martigatiga hatoban sian Afrika tu Amerika\nBorhat ma si Betti * tu Eropa ala adong na manogihon ibana karejo di salon. Alai dung dipungkuli ibana saleleng sampulu ari jala diondam na laho disiksa keluargana, dipaksa ma ibana gabe boruboru na so hasea.\nGombar taringot parhatobanon di Misir\nIngkon dilului si Betti ma hepeng 200 sahat tu 300 euro saborngin laho manggarar utangna 40.000 euro. * Didok si Betti, ”Jotjot do ahu naeng lari, alai mabiar ahu molo dipungkuli nasida keluargangku. Gabe hutaon ma disi.” Ibana ma sada sian opat juta halak na diparhatoban di perdagangan seks internasional.\nHirahira 4.000 taon na salpu, sahalak na poso na margoar si Josep digadis angka abangna. Ujungna, gabe hatoban ma ibana di jabu ni sahalak na marpangkat di Mesir. Ndang songon tuan ni si Betti, burju do tuan ni si Josep tu ibana di mulana i. Alai ala ndang olo ibana mangoloi elaela ni tungganeboru ni tuanna, gabe didok ma ibana naeng manegai tungganeboruna i. Gabe dipenjara ma ibana.—1 Musa 39:1-20; Psalmen 105:17, 18.\nSi Josep ma sahalak hatoban di tingki najolo; si Betti ma hatoban di tingkinta saonari. Alai dos do nasida na dua gabe hatoban na digadis songon barang alani hepeng.\nALANI PORANG LAM GODANG NA DIPARHATOBAN\nPorang ma cara na ummura laho mandapot hatoban. Adong na mandok Raja Misir Thutmose III hea mamboan 90.000 halak na ditaban dung sae marporang di Kanaan. Diparhatoban halak Misir ma nasida di pertambangan, mambahen kuil dohot mambahen bondar.\nDi pamarentaon ni Rom, dipangke do muse porang laho mandapot godang hatoban jala sipata ala mangkaporluhon hatoban gabe marporang nasida. Ra di abad na parjolo, angka hatoban do satonga pangisi ni negara Rom. Jahat do halak Misir dohot halak Rom maradophon hatoban. Ra, holan 30 taon do boi mangolu hatoban di pertambangan ni halak Rom.\nLam leleng lam jahat do halak maradophon hatoban. Sian taon 1600 sahat tu 1900, manggadis hatoban sian Afrika tu Amerika nunga parohon godang paruntungan. UNESCO paboahon, ’Hirahira 25 juta sahat tu 30 juta halak na magodang manang dakdanak ditangko jala digadis.’ Marratus sian marribu halak na digadis, mate tingki manaripari Samudera Atlantik. Sahalak hatoban na martahan i ma si Olaudah Equiano mandok, ”Jotjot do binege tangis ni angka borua dohot halak na laho mate morongorong saleleng di pardalanan.”\nNdang holan najolo masa sisongon i. Organisasi Buruh Internasional mandok, saonari on hirahira 21 juta baoa, borua dohot dakdanak na diparhatoban holan mandapot otik gaji manang ndang digaji. Jala dibahen ma nasida karejo di pertambangan, di angka pabrik, mambahen batu bata, di inganan ni angka na so hasea dohot gabe pangurupi di jabu. Nang pe diorai pamarenta, alai lam godang do halak na diparhatoban.\nMarjuta halak na karejo gabe hatoban\nMALUA SIAN PARHATOBANON\nAlani hansitna gabe hatoban, godang do na mangalo asa boi malua. Di abad na parjolo SM, mangalo do gladiator Spartakus dohot 100.000 hatoban tu pamarentaon Rom, alai ndang marhasil. Hirahira taon 1800, dialo angka hatoban di Hispaniola kepulauan Karibia do tuanna. Ala hansit ditaon nasida diparhatoban di kobun tobu saleleng 13 taon, mangalo jala merdeka ma nasida gabe negara Haiti taon 1804.\nSada haluaon sian parhatobanon na sumurung na hea masa, i ma tingki ruar halak Israel sian tano Misir. Adong tolu juta halak manang sada bangaso na malua sian parhatobanon di Misir. Tama do nasida malua. Dipaboa do di Bibel songon dia hansit ni parngoluonnasida tingki di Misir, diulahon nasida do ”nasa ulaon di balian ro di sude ulaonnasida na asing”. (2 Musa 1:11-14) Asa unang tamba godang ni halak Israel hea do si Firaun mamarentahon asa mambunu nasa posoposo ni Israel.—2 Musa 1:8-22.\nSumurung do haluaon ni halak Israel sian parhatobanon, ala Debata do na mangurupi nasida. Didok Debata ma tu si Musa, ”Nunga huboto parniahapannasida . . . tuat Ahu paluahon nasida.” (2 Musa 3:7, 8) Dirayahon halak Jahudi do Paska ganup taon laho marningot haluaon ni nasida sahat tu saonari.—2 Musa 12:14.\nUJUNG NI PARHATOBANON\nBibel mandok, ”Ndang masa anggo di Jahowa Debatanta i uhum hageduhon,” jala ndang muba Debata. (2 Kronika 19:7; Maleaki 3:6) Disuru Debata do Jesus ”mamboan barita na uli tu angka na pogos . . . , mamaritahon tu angka na tarhurung asa malua”. (Lukas 4:18,19) Haluaon songon dia do na nidokna dison? Jesus disuru laho paluahon angka halak sian dosa dohot hamatean. Didok ibana do, ”Paluaon ni na sintong i ma hamu.” (Johannes 8:32) Saonari pe, marragam do cara ni hasintongan i paluahon angka halak.—Ida ma kotak ” Malua sian Parhatobanon na Asing”.\nSasintongna, asing do cara ni Debata paluahon si Josep dohot si Betti sian parhatobanon. Boi do idaonmu carita taringot si Josep di buku sada Musa bindu 39 sahat tu bindu 41. Sipujion do si Betti na marsitutu mangalului haluaon sian parhatobanon.\nDung diusir sian sada negara di Eropa, pinda ma si Betti tu Spanyol. Pajumpang ma ibana dohot Sitindangi Ni Jahowa jala marsiajar ma. Ala mangihuthon hata ni Bibel, marsitutu ma ibana mangalului karejo na asing. Dapotna ma karejo na tama jala dipangido ibana ma tu germo i asa mangorui utangna ganup bulan. Sada tingki, tompu ma martelepon germo i. Didok ibana ma lunas utang ni si Betti jala mangangku sala ma ibana. Aha na masa? Nunga marsiajar hape germo i tu Sitindangi Ni Jahowa! Didok si Betti ma, ”Nunga dipalua hasintongan i be ho.”\nLungun do roha ni Jahowa mangida hasusaan ni halak Israel na diparhatoban; suang songon i do pangkilaanNa mangida parhatobanon saonari. Tutu, ndang mura mambahen asa ndang adong be parhatobanon. Alai marjanji do Debata laho mambahen ”langit na imbaru dohot di tano na imbaru, inganan ni hatigoran i, hombar tu bagabagana”.—2 Petrus 3:13\n^ par. 2 Pigapiga goar nunga diganti.\n^ par. 3 Ingkon gararon ni si Betti ma 2 sahat tu 3 juta rupiah saborngin laho tu biaya pardalananna tu Eropa, hirahira 400 juta mangihuthon kurs di tingki i.\nMalua sian Parhatobanon na Asing\nAsing muse na mamparhatoban si Alonso. Tingki remaja, jotjot do dipangke ibana kokain dohot heroin. Diakkui ibana, ”Asa boi hutuhor narkoba, huulahon ma na jahat jala hugadis ma narkoba. Nang pe nunga opat hali ahu direhabilitasi, ndang boi hupaso hasomalanki. Ujungna, ditangkup polisi ma ahu jala dipenjarahon saleleng opat taon.”\nDung 30 taon diparhatoban narkoba, marsiajar Bibel ma si Alonso dohot Sitindangi Ni Jahowa. Hona ma parsiajaran i tu rohana jala marsitutu ma ibana pasohon hasomalanna i. Didok ibana, ”Ala nunga martaontaon marnarkoba, ndang mura pasohon i. Alai diurupi Jahowa do ahu asa boi monang.”—Psalmen 55:23.\nSi Alonso mandok, ”Las hian roha ni tungganeborungku ala muba ahu, ndang tardok burju ni Jahowa mangurupi ahu malua sian hasomalan na manegai on. Molo ndang diurupi Ibana, ra diparhatoban dope ahu. Manang olo do ra nunga mate ahu.”


Resources Ruhut Parmahanion Paminsangion - RPP HKBP Bahasa Batak » pargodungan.org\nBeranda » Resources » Ruhut Parmahanion Paminsangion – RPP HKBP Bahasa Batak\nRuhut Parmahanion Paminsangion – RPP HKBP Bahasa Batak\nKeterangan: Dokumen yang Anda baca ini adalah buku aturan penggembalaan dan siasat yang dipergunakan dalam bahasa Batak. Dokumen ini berasal dari terbitan situs resmi gereja HKBP yang sempat dipublikasikan untuk umum. Selamat Memakai!\nNunga mamungka sian taon 1952 naung adong Ruhut Paminsangon di HKBP jala laos i dope na itapanghe na saleleng on. Alai di angka tingki na parpudi on tahilala do naung ringkot padasipon Ruhut Paminsangon i mardomu tu tingki/zaman, asa umampit panghobasionta di ragam ni angka pangalaho na taadopi nuaeng dahot tu tingki na naeng ro, hombar tu panatapan ni Hurianta. Ala ni i ma diputushon Sinode Godang taon 1984, asa dipabangkit sada Komisi Ruhut Paminsangon laho manangkasi dohot padasiphon Ruhut Paminsangon i. Saut do dipabangkit Komisi i na tinolopan ni Parhalado Pusat. Jala dipillit do na gabe anggota Komisi, sian unsur Praeses, Pandita, Guru Huria, Bibelvrouw nang sian Sintua na di kota dohot na di desa. Ndada na manguba hita di Ruhut Paminsangon ni Huria i, alai na padasiphon do jala paampithon hombar tu pamingkirion ni Huria i. Asa nang panguhalan manang bahanbahan tusi binuat do i sian: Buku Ruhut Paminsangon naung adong hian, Konsep Ruhut Paminsangon 1976 dahot Haputusan Seminar Hukum Siasat Gereja-gereja di Sumatera Utara 1982, Aturan dahot Peraturan ni HKBP 1982-1992, Usulusul sian Ressort na pinapungu di Sinode Godang taon 1984, Usulusul sian Rapot Pandita Distrik tu Rapot Pandita taon 1983 dahot taon 1985; dung i muse hasil panangkasion na pinatupa ni anggota Komisi di opat inganan i ma di Sibolga, Sidikalang, Medan dahot Jakarta. Asing ni i, pinapungu do muse usulusul na ro sian Komisi sandiri songon i dahot panimbangion sian Konfessi HKBP. Dung tinangkasan angka bahan i, satolop do Komisi laho paunehon goar ni “Ruhut Paminsangon di HKBP” gabe “Ruhut Parmahanion dohot Paminsangon di HKBP”, hombar tu usul di Sinode Godang taon 1984. Sangkap disi i ma, asa hombar ulaon parmahanion i tu ruhutruhut ni paminsangon di bagasan Huria ni Tuhanta. Asa marhite sian bahanbahan i ma Komisi patomutomuhon rumusan na imbaru. Laos pinaandar dope muse hasil rumusan i tu manang piga Distrik, isara tu Distrik Sumatera Timur dohot tu Distrik Medan-Aceh laho rnangido tanggapan. Dung i dipapungu jala dipadomu Komisi ma angka pingkiran i muse di rapotna na parpudi ari 16-17 Januari 1987 di STT HKBP Pematangsiantar. Di Sinode Godang HKBP Januari/Pebruari 1987 dijalo do Konsep on, sitotophononhon di Rapot Pandita Hatopan 1987. Laho padasiphon naskah konsep i diboan ma tu Rapot Pandita HKBP sasadistrik bulan Agustus/September 1987, Rapot Praeses tanggal 8-11 September 1987 di Tarutung. Dung pinatomutomu saluhut angka pingkiran i, dipatupa ma Konsep Ruhut Parmahanion dohot Paminsangon di HKBP jala diboan ma tu Rapot Pandita tanggal 9-14 Nopember 1987. Mansai arga do pingkiran na pinatujolo ni parrapot na marhaujungan tu sada ni roha mamutushon Konsep Ruhut Pormahanion dahot Paminsangon di HKBP huhut manjalosa sah berlaku di sandok HKBP dung diedit muse. Asa on ma hasil parpudi sian angka proses naung tinaringotan i huhut naung dijalo sah berlaku di HKBP. Sai Tuhanta Jesus Kristus, ulu ni Huria i, Ibana ma mangurupi hita manghangoluhon dohot mandalanhon Ruhut Parmahanion dahot Paminsangon di Huria Kristen Batak Protestan. Ephorus HKBP, Sipoholon, 9-14 Nopember 1987.\nI. PANGANTUSION TARINGOT TU RUHUT PARMAHANION DOHOT PAMINSANGON\nPinuji ma Debata Jahowa na tongtong marmahani bangsoNa sian ari pamilliton najolo i sahat ro di sadari on. Ibana do na mamillit jala manongos AnakNa Jesus Kristus, Parmahan na denggan i (Joh. 10: 11). Ro do Ibana tu portibi on songon Parmahan, ditanda do ganup soara ni na pinarmahanNa. Ibana do Parmahan na denggan. Diseahon do hosaNa humophop angka birubiruNa. Dijaga do hita sian ragam ni angka huaso na songon rumang ni babiat panoro na naeng mamolgak hita gabe sirang sian Parmahan na denggan i. Dijaga jala diramoti do HuriaNa na marragam i songon i do nang hita di na rap mardalan dohot bangsonta Indonesia mandompakhon zaman na lam tu majuna rap dohot parungkilonna. Sandok sasada Ibana do Parmahan na denggan na tuk padamehon, paluahon dohot pasadahon hita. Torop do dipabangkit Ibana angka naposoNa songon parmahan di tongatonganta, alai sai adong do i na so haposan. Alai anggo Tuhanta Jesus diboan do hangoluan na gok pasupasu di angka na pinarmahanna, jala ditulak do angka parmahan na so haposan nang na mamboan poda haliluon. Ibana do nampuna hita, dagingta dohot tondinta, ro di sandok artanta nang parsaoranta di parhusoran ni tingki i ma zaman na lam tu majuna. Ndang loasonna hita mago molo tongtong tajugulhon umbege, mananda huhut mangihuthon soaraNa dohot dalanNa. Ala ni i gabe margogo ma hita marpanindangion na mangolu maradophon angka huaso na adong di tongatonga ni parsaoranta na marragam i di portibi on, songon i nang maralohon angka debata sileban. Ai hot do pandohan ni Tuhan Jesus nang tu hita sahat ro di sadari on na mandok: “Ditangihon angka birubirungKu do soarangKu jala hutanda do nasida, diihuthon nasida do Ahu. Gabe hulehon tu nasida hangoluan salelenglelengna; ndang be mago nasida salelenglelengna jala ndang tarrampas manang ise nasida sian tanganku” (Joh. 10: 27 – 28). Ala ni i do diparmahani jala dipinsang Ibana hita molo manimbil hita sian Hata dohot dalanNa. Ai dilehon do patikNa tu hita na mamboan ngolu na gok pasupasu asa tapangke i di bagasan holong maradophon dongan jolma. Asa ingkon badia do angka na porsea i, ala badia do Debata na manjou jolma tu harajaonNa (3 Musa 19: 2; Jes. 6: 3; Mat. 5: 48; 1 Pet. 1: 15 – 16). Ala ni i ma ingkon sipasidingon ni na porsea i do dirina nang parsaoranna sian dosa dohot ulaon ni sibolis (1 Pet. 2: 1 – 2). Tama do ingkon unduk hita manjalo parmahanion dohot paminsangon ni Huria i, ai tarajumi do. Debata sandiri na patauhon hita marhite Hata dohot patikNa i, asa tau hita jongjong songon halak na niasianNa jala na pinarbadiaan ni mudar ni Jesus naung manobus hita gabe jolma na imbaru (2 Kor. 5:17), hubut patorashon haporseaonta so hasurahan paima ro Ibana paduahalihon (1 Tes. 5: 23). Asa ingkon rajuman do ia ulaon parmahanion dohot paminsangon na pinatupa ni huria i, songon ulaula dohot dalan ni Debata do i laho pauliulihon huriaNa di portibi on (Mat. 18:15 – 18; 1 Kor. 14:26).\nIa ruhut parmahanion dohot paminsangon i, i ma ruhut sidalanhononhon laho marmahani dohot maminsang na maralo tu habadiaon ni huria i. Ingkon badia do huria i di portibi on, ala ni i sialoon ni huria i do nasa dosa na niula ni ruasna unang gabe pargasipan di huria i. Ai marhite Ruhut Parmahanion dohot Paminsangon i togutoguon ma angka pardosa anggiat dipauba rohana gabe mangolu ibana muse (Hes. 33: 11; 1 Kor. 5: 5). Asa ia sangkap ni Ruhut Parmahanion dohot Paminsangon, i ma laho manogunogu dohot pauliulihon huria i. Dibahen i ganup halak na padalanhonsa naeng manghangoluhon holong ni roha, unang ma songon panguhum sambing ibana dirajumi, alai songon parmahan do tahe na mangaramoti tondi ro di ngolu ni na pinarmahanna (Hes. 3: 20; Mat. 16: 19). Hombar tusi, adong tolu pangalaho siingoton ni huria laho mandalanhon Ruhut Parmahanion dohot Paminsangon tu pangalaosi:\nMarhite jamita, poda, tangiang dohot parmahanion do palumbaon halak na naeng mardosa asa dipasiding dosa i huhut dijamothon dirina. Asa magopo do nasa paminsangon parhuriaon ia so nionjar ni holong ni roha nasida maminsang. Ai ndada na manorui umbahen dipinsang nasida alai na mangurupi jala mangajari do. Anggiat marhite paminsangon i gabe mangolu tondi nang parsaoranna.\nHuria do na marmahani dohot na maminsang angka pangalaosi marhite angka parhalado ni huria niuluhon ni pandita manang wakilna. Ndada holan parhalado disi rajuman na maminsang nasida alai tung sandok huria i do. Dibahen i tama do saluhut nasida manjaga asa unang masa pangalaosion di huria. Ala ni i ingkon saluhut do nasida patut palumbahon na naeng mardosa i. Ndang sai tarbahen sandok huria i marpungu, sae ma holan angka na pinajolo ni huria i, i ma angka parhalado ni huria. Di rapotnasida ma dipamanat ia adong sitangkasan manang sipinsangon sian angka dongan na mangalaosi. Ia i ditotophon rapot i, i do putusna. Dung putus panimbangon taringot tu paminsangon sibahenon tu parsala, dipingkiri rapot i ma dalan pasingothon ibana huhut manangianghon ibana. Ai umbahen dipinsang ibana asa saut do ibana malua sian pangalaosion manang dosana gabe mangolu muse. Naeng ma botoon ni parsala, sandok huria i do na patupahon paminsangon ala ni pambahenanna, ndang roharoha ni parhalado na maminsang ibana. Ndang tagamon so unduk rohana, jala mabiar huhut maila ibana, molo dihilala sandok huria i do na maminsang ibana. Ndang jadi ginjang roha ni na maminsang, alai naeng ma mardongan tangiang rapot i padalanhon pinsangpinsang tu pangalaosi i, ai rap jolma na gale do hita hinaliangan ni dosa. Holan ala asi ni roha ni Debata sambing do na mangaramoti hita, umbahen so madabu hita tu dosa.\nSipinsangon ni huria do angka nangalaosi, partohonan manang ruas ni huria, i ma parpangalaho na maralo tu Hata ni Debata na mangulahon dosa na patar manang na buni. Ia dosa na patar i ma songon naung dipaandar di bagian III, IV, V, VI ni buku on. Alai maol do botoon taringot tu dosa na buni. Masuk tuson do angka hasalaan na manggagat songon burbur, gabe songon tasik ni bosi na maol longkangan, na pola tahe sai diampini halak hasalaan i. Mansai jorbut do panghorhon ni dosa na buni, pola dipartahanhon jala dihalomohon halak laho mangulahonsa ai gabe utang i dihilala rohana molo so diulahon hasalaan i. Sipata do angka halak sisongon on martopenghon kebudayaan manang ekonomi laho mangulahonsa, ai sai adong do hagogoon na manait rohana, gabe lam madabu jala mago ma haporseaon dohot ngolu partondion dohot ngolu parhuriaonna. Debata do na manguhumi pangalaosion na buni.\nUnang ma dipaujung paminsangon i marhite na holan sahali marrapot, alai naeng ma dua tolu hali. Molo maol dihatai, unang tompu, ai dokdok do ulaon manguhumi. Asa tagan so diputushon dope paminsangon i, naeng ma jolo tangkas dapot hatorangan pambahenan ni pangalaosi i ro di alana umbahen dilaosi ibana patik ni Debata. Jumolo ma begeon hatorangan i sian pangalaosi i sandiri, ndang sian halak na asing.\nNaeng do mansai jamot patulushon paminsangion asa tongtong marsaringar tondi parmahanion nang panogunoguon i, ndada naeng patubuhon hansit ni roha, baliksa asa ditundalhon hasalaanna, jala asa lam marsangap Debata siala hamubaon ni rohana i. Nang pe dos sude dosa, ndang adong na metmet dohot na balga, alai marningot tondi parmahanion dohot panogunoguon na adong di Ruhut Parmahanion dohot Paminsangon, nunga porlu adong bahenon tirket ni paminsangon i. Deba dosa pangalaosion nunga tuk pinsangon holan marhite sipasingot di jolo ni parhalado, deba marrumang uhuman na adong hatontuanna (hukuman bersyarat), jala na umborat ndang tarjua so pabalion sian huria. Marhite i diondolhon disi tujuan manang fungsi parmahanion, pangajarion dohot panogunoguon ni Ruhut Paminsangon di huria i.\nTongtong do sihobasan ni huria panghobasion parmahanion tu angka na hona pinsang, ai ndang lomo roha ni Debata mida hamatean ni parjahat. (Hes. 33:11). Ndang jolma sapalsapal/na so marguna, jala ndang songon musu nasida rajumon. Diingot Pandita, Guru, Sintua, Evangelis, Parjamita Ina, Diakones dohot natorop ma manangianghonsa, ai ingkon ingoton do, umbahen dipinsang huria ibana, anggiat mulak nian ibana sian haliluonna. Ala ni i sitopoton do ibana, sipaingoton nang pe jogal rohana. Ingkon naeng hilalaonna holong ni roha ni parmahan i di ibana, anggiat olo gabe dauk rohana. Naeng do mulak parjahat i tinalahon ni holong ni roha. Manang beha pe uhum dihonahon tu parsala, jadi do ibana marminggu, siarahononhon do tahe, anggiat unang ditadinghon parmingguon i. Ai beha ma ibana mulak ia so jolo ditangihon Hata ni Debata. Alai tutu di balian ni huria do ibana rajumon (l Kor. 5:11; 2 Tess. 3:6; Tit. 3:10). Naeng do dipanghilalahon huria i tu parsala i asa ditanda ibana hahuranganna paboa na so haposan ibana, ndang sitangihononhon dope hatana di huria. Saleleng adong dope ruas ni huria di bagasan paminsangon, songon utang ma i di na sahuria i. Ndang jadi mansohot nasida mangalului dalan manogunogu na lilu asa mulak tu hasintongan. Taringot tu na hona Ruhut Parmahanion dohot Paminsangon:\nMolo parhalado do na mangalaosi i, naeng ma botoon ni Praeses na masa i. Nasa Ruhut Parmahanion dohot Paminsangon na pinadalan ni huria tu sasahalak ruas ni huria, sisuraton do i tu notulen dohot tu buku Parmahanion dohot Paminsangon.\nRade do tongtong huria i manjangkon haroro ni parsala na naeng mulak i, ai marhite i lam moru ma utang ni na sahuria i maradophon Parmahan Na Sumurung i, i ma Tuhan i. Parbue ni tangiang dohot ulaon ni huria do na pinataridahon ni sangkap ni parsala na naeng mulak i, ala naung marpanghorhon i tu diri ni parsala i. Dapothonon ni parsala na naeng mulak i ma pangula ni huria dalan pabotohon sangkapna naeng mulak. Urupan ni pangula ni huria ma ibana laho manurathon pangidoanna i, asa adong siboanon tu rapot ni parhalado na niuluhon ni pandita manang wakilna. Dung denggan ditimbangi rapot pangidoanna i, paboaon ma i muse tu ibana, asa rade ibana umbege hata ni tingting panjangkonon di bagasan parmingguon. Sihobasan ni guru huria dohot pandita ma ulaon panjangkonon i di tongatonga ni huria, di jolo ni Parmahan na Sumurung i. Ai nunga saut be parsaoran na ginohan ni holong ni roha ni Debata na patut sihalashononhon songon ari na balga, ari pardamean di sandok huria i. Taringot tu panjangkonon di halak na matemate ne: Boi do jangkonon mulak tu huria halak na hona pinsang naung matemate ne, molo dipatuduhon unduk nang hamubaon ni rohana dung ditangkasi pandita hinasintongna. Jala na boi do pasahaton tu nasida Ulaon na Badia; songon i nang molo monding nasida, boi do antoan ni huria hombar tu panangkasion ni panditana. Taringot tu panjangkonon di parhalado ni huria: Molo hona Ruhut Parmahanion dohot Paminsangon sasahalak; partohonan di huria. alai nunga dipauba rohana jala dijangkon huria i parsitutuon dohot hatauonna, boi do nasida sumuang manjalo dohot mangulahon Tohonanna muse molo so pola mambahen gasip tu huria i.\nII. PARTORDINGNA LAHO MANDALANHON RUHUT PARMAHANION DOHOT PAMINSANGON\nTangkas do diajari Tuhan Jesus siseanNa taringot tu parmahanion i, ai didok do di Joh. 21:17 tu si Petrus: “Parmahani ma angka birubirungKu”. Jala di Mat. 18: 15 – 17 didok: “Molo mardosa donganmi, topot jala ajari ibana. holan hamu padua. Molo ditangihon ho, dapot ho do ibana gabe donganmu muse. Alai anggo so ditangihon ho, arahon ma donganmu sada manang dua, asa hinatindangkon ni dua manang tolu halak nasa hata. Alai molo so ditangihon nang nasida, paboa ma tu na sahuria i. Molo so ditangihon nang huria i, etong ma ibana songon parbegu”. Ala ni i tagan so saut dope mardosa sasahalak, patut do mardalan parmahanion asa unang masa nian na bali manang haruar sian huria i. Ala marsibalgai do panghorhon ni sala manang dosa i, naeng ma manat angka parhalado manimbangi asa unang masa uhum na borat tu parsala na ummetmet, hape numeang tu parsala na umbalga. Ai ragam do dosa i. Adong do i dosa na so tinuntun, dosa ala na tarpaksa, dosa ala ni na ginintalan, dosa na tarsor, adong muse dosa naung sinangkapan hian, nang na tinuntun pe. Anggo panghorhon ni dosa manang pangalaosion i, manorusi do i sahat tu harohaon ni jolma (kejiwaan), parsaoran di masyarakat, songon i nang tu sundut na mangihut nang tu sude jolma pe. Dilehon Tuhan Jesus do huaso tu angka siseanna i manesa dohot pahothon dosa ni angka pardosa marguru tu dosanasida be (Mat. 16:19; 18:18; Joh. 20:23). Alai sijangkonon do mulak pardosa tu tongatonga ni Huria marhitehite na papatarhon hasesaan ni dosana di Huria i. Balga do asi ni roha ni Tuhan Jesus manjangkon pardosa na manolsoli rohana; alai laos balga do uhum nang rimas ni Debata dompak halak na jogal roha dohot pangansi. Molo dihaburjuhon Huria i maminsang angka pangalaosi, lam ias ma parsaoran i, gabe denggan pangalahona, tau sitiopon ni angka na so tang dope haporseaonna. Badia ma Huria i nang idaon ni angka parugamo na asing molo dipadao pangalaho ni angka siparsala i. Alai molo dipasombu do, ramun ma Huria ni halak Kristen di roha ni angka parbegu nang parugamo na asing. Asa na ringkot do uhum parhuriaon, ai pangajarion do i mangaramoti dongan, huhut manonggoti parsala di salana dohot manogunogu nasida mulak tu Debata. Sitogutoguon do ruas laho mananda hahuranganna, manang dosana na buni, manang dosa hasianna (dosa na so tartinggalhonsa). Hata ni Debata do na boi maminsang dohot manogunogu ibana asa margogo manadinghon dosa i, so pola ala pinadapot ni Ruhut Parmahanion dohot Paminsangon. Boi do hita so dapot ni aturan ni jolma, alai patar do ianggo di jolo ni Debata. Hinorhon ni i naeng ma ganup hita mangoloi Debata, asa unang manghorhon mara di tondinta, di ngolunta, di keluarganta nang di parsaoran masyarakat, ai taboto do ndang hagabusan hita Debata.\na. Panogunoguon/panorangion tu Huria. Porlu do bahenonta panorangion di pangantusion ni lapatan dohot tujuan ni Ruhut Parmahanion dohot Paminsangon. Asa molo madabu uhum, unang dirajumi ruas i songon paksaan dohot uhuman sambing, alai tanggungjawab ni sandok ruas do mangargahon dohot padalanhon Ruhut Parmahanion dohot Paminsangon i. Ingkon dihilala ganup ruas ni Huria do, ia Ruhut Parmahanion dohot Paminsangon i dalan ni Huria i do i mangaramoti, marmahani, papitahon Huria i dohot manogunogu ganup halak tu ngolu na Kristen na marojahan tu Hata ni Debata (2 Tim. 3: 5; Kol.3: 16-17). Denggan do sude ruas ni Huria mangantusi jala umboto Ruhut Parmahanion dohot Paminsangon i marhitehite boaboa, ai naeng ganup nasida rade manjalo ruhut na mangonai tu nasida manghorhon tu hamubaon ni roha. Naeng do ganup ruas ni Huria umboto jala mangantusi lapatan ni Patik ni Debata, lumobi pangajarion di angka na naeng manghatindanghon haporseaonna. Ai tung so denggan do madabu pinsangpinsang tu sada ruas ni Huria hape na so diboto do na sala pambahenanna i. Ala ni i patut do:\nb. Sijagahononhon Sijagahononhon do: Angka pingkiran dohot sangkap na paholang hita sian Debata dohot sian Hata na Badia i, angka na naeng manirang hita sian Huria dohot angka roha na manegai/mangalo dos ni roha (Rapot) ni huria i. Molo adong pangalaho na masa di masyarakat umum na maralo tu Patik dohot haporseaon ni Huria, manang hagogoon na naeng manuruk tu tongatonga ni Huria, isarana, hamajuon saonari marhite hasipelebeguon na modern, na mamboan pelean parsantabian (sesajen), mambahen parsaoran/panghataion dohot angka na monding, ulaon pesta adat na nirajuman pangalapan tua na so mardomu tu parbue ni haporseaon, hamoraon dohot hasangapon tu diri na so marojahan tu Hata ni Debata, songon i nang na mambahen Almanak gabe parhalaan, pengguguran kandungan dengan sengaja, kumpul kebo, korupsi, pinda ndang mamboan surat parhuriaonna dohot angka na mangulahon tortor hasipelebeguon dohot angka na suman tusi (Epesus 5:1 1). Sisosohononhon do tu natoras ni dakdanak na pasikolahon ianakhonna tu parsikolaan ni parugamo na asing asa dijamothon nasida di sikola i unang gabe lipe (muba) haporseaonna.\nc. Sipasingothononhon Di Mat. 18:15 – 17, torang do didok Tuhan Jesus tu angka siseanNa, asa tangkas dipaingot jala diajari halak na marsala i marhite na manopot sahali ro di dua hali, asa unang ditorushon dalanna na sala i. Asa ndang manigor padalanon paminsangon (hukum percobaan) tu halak i so jolo ditopot. Tagan so saut dope mardosa na naeng mardosa i, molo binege baritana, tinopot ma ibana jala pinodaan. Godang do halak na olo manangihon lumbalumba gabe ndang saut nasida mardosa. Molo manigor madabu uhum tu sada halak so jolo pinalumba ibana, sala do Huria i disi, jala dihasogohon Debata do sisongon i. Molo so ditangihon soara ni na palumba ibana, jinou ma ibana tu jolo ni Pandita asa dipaingot. Molo ndang ditangihon be, diarahon Pandita i ma dua nari donganna pasingothon ibana. Molo tong jogal rohana manulak hata sipaingot i, niarahon ma ibana tu jolo ni rapot Parhalado, asa disi pinaboa tu ibana uhum na tama. Ia manigor unduk rohana manopoti hasalaanna jala ditundalhon, hata sipaingot na tu ibana di jolo ni rapot i, i nama hasaeanna.\nd. Paminsangion (masa ujian, percobaan, schors) Andorang so pinadalan paminsangion i sipatupaon ma:\nTingtinghononhon ma di Huria. Siramothononhon do di Rapot Parhalado, sotung maposihu uhum i gabe mandele ibana; manang maneanghu gabe langgus rohana. Ala ni i ingkon jamot do panimbangion i. Molo so tarpaujung be, diboan ma hata i tu Rapot/Sinode Ressort.\ne. Pabalihon parsala sian Huria Ia uhum tu na so olo tumadinghon pangalaosionna manang dosana, i ma sipabalion sian Huria manang sadia leleng. Lapatanna: ndang taruli be ibana di angka arta ni Debata, ndang jadi marulaon na badia. Molo satahi amanta i dohot inanta i di hasalaan i, ndang dongan Kristen be nasida rajumon, ndang tardidi dakdanakna, ndang lehonon suratsurat hatorangan tu nasida. Ndang haposan, ndang dohot ibana marsoara di parpunguan ni halak Kristen, ndang jaloon guguan Huria sian ibana. Dohonon ni Pandita i ma tu ibana, na so tarbahen sesa dosana. Sitingtingon do di gareja nasa sipabalion (partohonan manang ruas), bahen lumbalumba tu Huria i jala sunggulsunggul, anggiat unang masa be pangalaho sisongon i. Ndang jadi dandoon parsala i songon ruhut harajaon, unang dirimpu halak, tarsesa dosa bahenon ni hepeng. Ndang pola sipaluon giringgiring laho pabalihon pardosa i songon tu na mate. Ala nunga disoadahon halak on be hakristenonna di hata nang di ulaon, nang di pambahenan, jala ndang parduli di pinsangpinsang, etongon ma halak on songon parbegu, pabalion ma nasida sian Huria.\na. Molo ruas do na marsala i, Rapot Parhalado do mambahen paminsangon i tinolopan ni Pandita.\nb. Molo partohonan do na marsala i, Rapot ni donganna satohonan do mambahen paminsangon i:\nb.1. Tu Sintua, donganna Sintua na sahuria i do manimbangi niuluhon ni Pandita.\nb.2. Tu Diakones, donganna Diakones ma manimbangisa niuluhon ni Praeses.\nb.3. Tu Guru Huria, angka donganna Guru sa-Distrik niuluhon ni Praeses do mambuat haputusan.\nb.4. Tu Parjamita Ina (Bibelvrouw), donganna Bibelvrouw sa-distrik niuluhon ni Praeses do mambuat haputusan.\nb.5. Tu Evangelist, donganna Evangelist ma manimbangi niuluhon ni Praesesna.\nb.6. Tu Partohonan Pandita songon on ma:\nb.6.1. Hasalaan na mardomu tu administrasi, Pucuk Pimpinan ma padalanhon paminsangon i.\nb.6.2. Molo hasalaan na mardomu tu tohonan do, Rapot Pandita sa-Distrik na niuluhon ni Praeses niadopan ni Ketua Rapot Pandita do manimbangisa.\nb.6.3 Molo na mardomu tu poda haporseaon do, Rapot Pandita Hadomuan ma manimbangi dohot padalanhon paminsangon i.\nIII. RUMANG NI PANGALAOSION NA MARALO TU PATIK NI DEBATA\nMarhite panandaonta di Patik ni Debata di bagasan Buku na Badia i dohot Konfessi ni Hurianta lam nalnal do idaonta angka rumangrumang ni dosa sipasidingon (paheba 2 Musa 20; 5 Musa 5; Mat. 5 – 7).\nNa mardebata arta (isara ni: mammonisme, materialisme, konsumerisme, kapitalisme) na maralo tu Hata ni Debata, songon i nang angka rumang ni “parbinotoan” na marojahan tu hasipelebeguon, nang rasialisme, sekularisme, panatisme na maralo tu Hata ni Debata.\nI ma na losok marminggu, mangula manang papinjamhon artana pola sundat marminggu, na paloashon bidat (parhaporseaon na asing sian HKBP) marjamita di jabuna (asing ala paradaton), mangadati di ari Minggu, parhalado na padalanhon haputusan so tinolopan ni Pandita Ressort manang wakilna, Rapot ni Parhalado manang ruas na manimbil sian aturan/paraturan ni HKBP, na manggaori parmingguan, mangulahon ulaon sakramen sian na so pandita, na paloashon bidat marjamita di huria. Na so manggarar guguan na tama di Huria, na so olo padidihon anakhonna, na manjalo pandidion paduahalihon (baptisan ulang), na so marsuru dakdanakna tu parguruan laho manghatindanghon haporseaon, na mansoadahon ugamona di jolo ni halak, na manginsahi parminggu dohot na marulaon na badia. Songon i do nang partohonan na sala mangulahon tohonanna. Ganup halak na mangulahon ragam ni na sala i, sitimbangan ni Rapot Parhalado do i.\nNa somal manangko, manjalo na tinangko, mamogo hepeng ni halak, na satahi dohot panangko, mangangati, pandobo, panodong, pambongkar, pamorus (sitangko haminjon – pambarobo – sitangko suansuanan).\nManghaliangi ugasan ni dongan, lumobi ugasan ni na metmet, na pogos manang na mabalu, mamolamola dongan saripe ni dongan, mangalehon pokok tu parjuji manang manjabuisa, na paorot tuhe ni parbalohan dohot talutuk. Pangalaosion na gabe gasip di Huria, ingkon tangkas do timbangon ni Rapot Parhalado, ai asingasing be do roha ni pangalaosi i. Tupa do masa pangalaosion i ala ni tois ni rohana, alai adong do i ala tarsor ibana. Ingkon sasoara sandok parhalado maminsang angka parjahat sisongon i, unang rarat hajahaton i. Ramun do barita ni hakristenon molo dipaula so diida Huria i dosa na masa.\nIV. ANGKA RUMANG NI PANGUNJUNAN NA BOI PAHOLANG NGOLU SIAN HAKRISTENON\nDung ditompa iolma i, didok Ibana ma: “Ndang jadi punjung jolma i; Hubahen ma di ibana sada pangurupina bahen donganna” (1 Musa 2:18). Angkup ni i didok Tuhan Jesus do di Mat. 5:32: “Ganup na palahohon na niolina, ia so ala ni na marmainan, na palangkuphonsa do. Pangalangkup do nang na mambuat na sirang i”. Antong na pinadomu ni Debata, ndang jadi sirangon ni jolma. Hombar tu ruhut habadiaon dohot partanggungjawaban di parsaripeon ni hita halak Kristen, diaturhon hurianta ma :\nNdang hatolopan parsaripeon di ruhut hakristenon : c.1. Di sada halak baoa dohot inana panoroni. c.2. Sahalak baoa dohot ibotona, nang dohot boru ni namboruna tangkas, nang mariboto sian inang na marpariban tangkas. c.3. Na ginoar dua pungga saparihotan, mandok dua baoa na martinodohon mangoli tu dua boruboru na martinodohon.\nTarpatupa do pamasumasuon di gareja tu na maiturun/mangalua molo: f.1. Adong surat sian Pandita, paboa naung jolo sian panangkasion ni Pandita pangaluaon i, paboa na so adong ulaon nasida na maralo tu Huria dohot adat. f.2. Adong surat panolopion sian paranak dohot parboru, manang sian pangamai (wali). f.3. Ditangkasi Pandita i ma sipasupasuon i. Tung sura ndang panolopi natoras manang pangamai (wali) pe, ianggo dung tuk umur ni baoa i nang boruboru i duapulusada taon be, boi do nasida pasupasuon (patudos tu Undang-Undang Perkawinan R.I. No. 1/74).\nSitingtinghonon do na so etongon be ruas ni Hurianta halak namarsaripe di balian ni Huria, na marsaripe holan marhite catatan sipil, manang ala na parugamo na asing pe hamulianna, manang niolina umbahen diulahon songon i (ida 1 Kor. 7:12 – 13 + 39). Alai tarjalo do nasida mulak tu Huria dung jolo ditolopi rapot ni parhalado jala dung marguru manopoti.\nSada halak na hona Ruhut Parmahanion dohot Paminsangon, holan sasadasa do na hona disi, ndang hona niolina/sinondukna manang ianakhonna ianggo so dohot nasida mangalaosi. Molo burju ama manang ina na so satahi dohot donganna saripe naung manimbil i, boi do didion posoposona, boi do manghatindanghon haporseaon ianakhonna, boi do pasupasuon anak manang boruna.\nIngkon tangkas do panghobasion ni Parhalado ni Huria i di parguruan ni angka na naeng manghatindanghon haporseaon. Unang ma so tanak parbinotoan, hatauon dohot pangantusionnasida di Hata ni Debata na tarsurat di Padan na Robi, Padan na Imbaru nang Katekhismus pe. Nunga adong Buku Pedoman tu na naeng manghatindanghon haporseaon di HKBP. I ma dipangke.\nMambahen sira tu batang ni na mate dohot na mangalangkai bangke ni na mate i. Ai nunga ditaluhon Tuhanta hamatean marhite haheheonNa i. Ndang be tagamon biar dohot songgotsonggot sian na mate i.\nSitiroan do ruas ni Huria di tingki na paias kuburan dohot uju ziarah, asa tongtong ingot, na marojahan do hamamatena tu hamatean dohot haheheon ni Kristus, naung manaluhon hamatean ni jolma. Ala ni i unang be masa disi : 2.1. Na martonatona. 2.2. Na marsuap; asing ma molo holan laho paiashon ilu. 2.3. Na mamboan sipanganon hasoloan ni na mate i tagan di ngoluna.\nAsa sitiroan do molo adong na pamasa sijagaron, sanggul marata uju monding natuatua. Unang masa disi ulaon hasipelebeguon, alai ulaon kebudayaan ma i huhut naeng hatindanghononhon, Debata do naung pasahathon pasupasu naung jinalo ni pinompar ni natuatua i tagan di ngoluna, nang marhite pasupasu na pinangidona sian Debata Jahowa tu pangapudian ni angka pomparanna. Holan Debata Jahowa do tahe na tuk pasauthon pasupasu i laho ruar nang laho bongot pe, songon na hinatindanghon ni si Musa i (5 Musa 28:5 – 6). I ma na ingkon torang tarida/tarbege di na masa ulaon i.\nSitiroan do, unang ma sai diharingkothon ruas ni Huria i na pajongjong tugu, ala ndang denggan panghorhonna : 4.1. Tu ngolu haporseaon. 4.2. Tu ngolu ekonomi. 4.3. Tu ngolu parsaoran siala toal. Tumagon ma tapauli tugu na mangolu isara pajongjong parsikolaan, gareja, koperasi sarikat tolong menolong, beasiswa dohot na suman tusi. Alai molo tung ingkon masa ma na pajongjong tugu ala porlu patuduhon hasadaon ni ompu, jumolo ma tarida hasadaon di bagasan Kristus paboahon na rumar do tanoman i ala naung hehe Tuhan jala paheheonNa hita sian na mate. I ma tahe ruhutruhut na umarga di hasadaon ni sude marga, houm dohot bangso pe, songon hasadaon ni pamatang ni Kristus i di portibi on di bagasan HuriaNa i. Ia dibagi pe burukburuk ni na mate, ndada na gabe i pasingkop lungun ni roha. Panghirimon di ari ni Tuhan i do na tarbahen pasingkop lungun na di bagasan rohanta i, di na rap manomunomu hita di ari ni Tuhan i (1 Tes. 4: 13-18).\nHaoloan do mangongkal holi molo ala ni : a.1. Kuburan na sega. a.2. Kuburan na nieak ni dalan, manang aek magodang, tanah longsor, parhutaan, pembangunan, industri, na pasadahon simin, na pasadahon saringsaring tu simin na imbaru. a.3. Na pasadahon kuburan ala mate di luat na dao.\nAla boi do ro angka pangunjunan di na pamasa gondang, isara ni na siarsiaran, songon hataridaan ni haporseaon na hurang, gabe sitiroan ni parhalado ni Huria do ganup na pamasa gondang. Ganup gondang naeng ma dimatamatai jala ingkon dipaujung di bagasan tangiang.\nSipamanaton jala sijagahonon do asa unang masa nang na manjujur ari, mamele sombaon, ugasan homitan dohot pasipasi ni hasipelebeguon na asing. d. Hatolopan Huria do gondang di tingki na matean, alai ndang jadi masa disi ondaonda hasipelebeguon, jala ingkon jolo tangkasan ni parhalado taringot tu ruhut ni gondang i.\nV. DEBA PANGALAHO SIALOON DOHOT SIPASIDINGON UNANG HASURAHAN\nIa juji i ma meammeam, lalaplalap na pasuda tingki dohot hepeng, na manegai harohaon, rumatangga dohot ulaon. Sipasingoton do nasa na mangulahon juji dohot na manjabuisa. Alai molo so tarpasingot be, pinsangon ma Lam marnipis do haporseaon bahenon ni juji, ala marojahan tu nasib dohot sibaran do halak na mangulahon sisongon i. Hinaroa ni parjujion, i ma na sai holan mangalului pangomoan, alai rugi halak dibahen, mate ma harohaon dohot panghilalaan na marsiurupan. Siluluan do pangomoan na tingkos i marhite haporseaon di ulaonniba (Luk. 19:1-7), huhut ingkon adong roha na marpanarihon di dongan jolma (1 Kor. 12:14 – 16).\nSitingtingon do bali sian Huria angka ruas sibunu jolma dung adong tangkas haputusan ni pengadilan jala diparhatutu na binahenna i tu parhalado. Alai diingot Huria i ma huhut manangianghon asa disolsoli parulanna i gabe muba rohana jala unang madabu tu pandelean. Na boi do jaloon nasida mulak tu huria molo dung torang panolsolion dohot hamubaon ni rohana mangihuthon panimbangion ni parhalado nang pe di bagasan hurungan ibana.\nSipasingoton jala sipinsangon do parmabuk dohot parganja, narkotik, morpin dohot angka na suman tusi. Sisosoan do dohot natorasna dohot keluargana laho marmahani dohot mangubatisa. Manghorhon mara na balga do molo masa parmabuhon (1 Tim. 3:3) dohot parganjaon. Torus do angka halak sisongon i gabe hatagian, ormus, ndang boi sonang rohana, ndang diantusi be mulaulaon, ai nunga disegai dirina. Ndang hot be panatapanna, tunduk ma ngoluna tu halilian ni rohana sandiri, boban ra dokdok nama mandondoni rohana jala lupa di uhum hasintongan (Poda 31: 4—6). Sipabalion do ruas naung tangkas tarboto sigadis ganja, narkotik, morpin, dohot angka na suman tusi, dung adong keputusan ni pengadilan negeri.\nVI. HAJONGJONGAN MARADOPHON PARUGAMO NA ASING DOHOT HURIA NA MAMULIK DOHOT BIDAT\nNdang jadi lapathononhon hata “kerukunan umat beragama” tu pangantusion “dos do sude ugamo i”. Ai tong do marsihohot hita di haporseaonta, holan di bagasan Jesus jala marhite Ibana haluaon, hasintongan dohot hatutuon i (Ulaon 4: 12; 1 Kor. 3: 11; Joh. 14: 6).\nSitingtinghonon do na so ruas be ianakhon ni Huria na “kawin kontrak” dohot na holan “kawin catatan sipil” dohot boru manang anak sian parugamo na asing, ala ndang pangantoi Huria di parbagasonna i (1 Kor. 7:12-13 + 39). Alai tarjalo do nasida mulak tu Huria dung adong pangidoanna tu parhalado jala dung jolo marguru.\nAsa naeng tongtong mangolu di Huria i roha na marmahani, songon tangkas ni pamodaion di angka na olo tu hadaulaton tu Debata, ingkon songon i ma tangkas ni paminsangion di angka na so olo tu hangoluan, asa unang adong na mago, ala so ada sipaingot, jala unang marsapata nasida tu Huria i. Dipabangkit do angka partohonan di Huria i laho mangulahonsa songon parmahan, ndada songon panguhum sambing. Diingot ma Hata na tarsurat i : “Ia ho anak ni jolma ! Nunga hupabangkit ho bahen siparmahan halak Israel, dibahen i sai tangihon ma hata na ruar sian pamanganku, angka sipatolhasonmu palumba nasida sian ahu. Molo hudok tu parjahat i : ingkon mate ho, hape ndang dipalumba ho ibana, jala ndang diapoi ho ibana tumundalhon dalanna na jahat i, asa dapotan hangoluan ibana nian; sai na mate do nian parjahat i di bagasan hajahatonna, alai sian tanganmi do partungguhononku mudarna. Alai anggo dipalumba ho do parjahat i, hape ndang olo ibana tumadingkon hajahatonna i dohot dalanna na jahat i, mate di bagasan hajahatonna ma ibana, alai malua do anggo tondim”. (Hesekiel 3: 17—l9). Huhut tapahusorhusor na nidok ni Tuhanta Jesus, ai nunga dipasahat anakhinsu ni banuaginjang tu HuriaNa i, asa dipabali angka na so olo paubahon rohana, ai ninna do : “Hulehon pe tu ho anakhinsu ni harajaon banuaginjang i : Nasa na niihotanmi di tano on, na tarihot ma i nang di banuaginjang; jala nasa na pinaluam i di tano on, malua ma i nang di banuaginjang” (Mat. 16:19). Didok Tuhan Jesus dope : Jalo hamu ma Tondi Parbadia ! Molo disesa hamu dosa ni manang ise, naung sesa ma i; molo dipahot hamu dosa ni manang ise, hot do i”. (Joh. 20: 22b—23).\nAnda juga akan menyukai: Keluaran 4:10-17 – Allah yang MemampukanMatius 21:23-32 – Jangkon Ma Tuhan JesusUmpama BatakDiproteksi: Katekhismus na Metmet Martin Luther Hata Batak\npargodungan.org Logging In...\tProfile cancel\nLast reply was 13 November 2014\tLamsihar P. Pane\tView\nSai lam tu dengganna ma pamikkiran ni hita halak batak, jala sian adong ni RPP-on asa lam tama ngolutta dijoloni Tuhan i mangulahon na tudos tu patik nai,\njala tu hita huria/jemaat di HKBP asa ias ma nian rohatta manjakhon RPP-on\nuntuk admin: Terimakasih banyak sudah mempublikasikan RPP ini untuk dibaca dan dimengerti serta dilakukan oleh setiap pembaca\n*Apakah untuk RPP ini sudah ada dalam bentuk buku, dan dimana saya dapat memilikinya\nBalas\tTata Ibadah Minggu HKBP: Sejarah, Teologi & Pemakaiannya »\n« Ide Kreatif Dekorasi Natal dengan Papercraft\n2\tDesember\t2 Kronika 14:11b\nTolonglah kami ya TUHAN, Allah kami, karena kepada-Mulah kami bersandar!\tLuke 21:34-38\tMika 5:1-5a\thttp://pargodungan.org\nBaca JugaAlkitab Portabel untuk FlashDisk Kamu!Software EasySlides Pengganti EasyWorshipRahasia Cara Menampilkan Ayat Harian Almanak ke Handphone atau Tablet Android Secara OtomatisAplikasi Kristen Gratis untuk Android AndaDiproteksi: Software Agenda HKBP DigitalDaftar Email Anda\tDaftar Email Anda untuk Langganan Artikel TerbaruAlamat Email Anda:Dikirim oleh Google FeedBurner\nKantor Pusat HKBPSERUAN HARI HIV AIDS 2015 1 Desember 2015MENTERI YOHANA YEMBISE : PEREMPUAN HKBP SEBAGAI ASET YANG LUAR BIASA DAN MENJADI “AGENT OF CHANGE” 30 November 2015KETUM PGI SEBUT TAHUN PEREMPUAN SEBAGAI TEROBOSAN PERJALANAN SEJARAH GEREJA 30 November 201512000 JEMAAT DAN MENTERI PEMBERDAYAAN PEREMPUAN RI HADIRI IBADAH RAYA PESTA PUNCAK TAHUN PEREMPUAN HKBP 30 November 2015YOHANA YEMBISE: TAHUN PEREMPUAN INI MERUPAKAN PERADABAN BARU YANG JUGA REVOLUSI MENTAL 29 November 2015\n· ping fast my blog, website, or RSS feed for Free


TATA CARA DAN URUTAN SISTEM PERNIKAHAN ADAT BATAK | MILIST BATAK GAUL & BG-CHAT at yahoogroups dot com\n3. Borhat ma paranak dohot rombonganna di ari naung ditontuhon tu huta ni parboru (marhusip/manang marhata sinamot) dohot sude siulaon namardomu tu parbogasan ni anak dohot boru. Dihatai ma disi :\na. Rumang ni ulaon, dialap jual (ulaon di huta ni parboru) manag ditaruhhon jual (ulaon dihuta ni paranak).\nb. Godang ni sinamot.\nc. Godang ni ulos herbang.\nb. Matonggo raja dohot mariaraja\nc. Manjou dohot manggokhon angka tutur\nd. Pesta marunjuk\ne. Ulaon sadari; maningkir tangga dohot paulak une.\nB. PATUAHON PANGKATAION DOHOT MARHUSIP\nDijabu ni parboru dipatupa ulaon na patuahon paghataion dohot marhusip. Paranak rap dohot angka dongan tubuna dohot boruna borhat tu huta ni parboru. Parboru dohot dongan tubuna, boruna dohot dongan sahuta manjangkon haroroni paranak.\nParanak pasahathon boan-boan nasida tu parboru ima sipanganon indahan na las dohot juhut pinahan lobu lengkap dohot namargoar tudu-tudu ni sipanganon. Parboru pasahat dengke si simudur-udur tu paranak.\nTangiang laho marsipanganon sian paranak, sidung marsipanganon parboru manungkun taringot tu tudu-tudu ni sipanganon binoan ni paranak. Jala dialusi parhata sian paranak ma,\n“Mauliate ma rajanami di sungkun-sungkun muna i. Ia tudu-tudu ni sipanganon nahupasahat hami tu rajai, surung-surung muna doi raja nami (parboru).”\nNdang marbagi jambar di tingki I, alai dung selesai sude pangkataion paranak mulak tu hutana, parboru mambagi tudu-tudu ni sipanganon I tu dongan tubuna, boru dohot dongan sahuta. Di tingki laho mulak paranak, parboru pasahat jual ni paranak marisi boras dohot dengke.\nRaja parhata ni parboru manungkun sangkap haroroni paranak, jala dialusi raja parhatani paranak sungkun2 ni parboru, ima na laho patuahon angka pangkataion, ala naung masiunduhan hata/masihaholongan angka naposo (anak dohot boru).\nRaja parhata ni parboru marsuru sian boru ni nasida laho patangkashon tu nanaeng si boru muli manang naung tutu alu-alu ni anak pangaririti tu natorasna, molo dung dipaboa naung tutu, jala tingkos naung masiunduhan hata nasida laho mardongan saripe jala masihaholongan, digabehon parboru ma na patuahon pangkataioni.\nNoot : Raja parhata ima namanguluhon pangkataion di sada ulaon sian namamulai sahat tu namangujungi. Paidua ni hasuhuton do nagabe raja parhata.\nDung selesai na patua hata, diudutima dohot na mangarangrangi siulaon namangihut dodok ma I marhusip. Di tingki namarhusip ma dirangrangi rumang ni siulaon ima :\n1. Ise namanghasuhuthon ulaon I, paranak manangparboru.\nMolo parboru do namanghasuhuthon ulaon, didokmai dialap jual.\nMolo paranak do namanghasuhuthon didokma I ditaruhon jual.\n2. Godang ni sinamot.\n3. Suhi ni ampang na opat ni parboru, todoan dohot panandaion, sileanon ni paranak doi tangkas.\n4. Godang ni ulos herbang.\n5. Pinggan Panganan tu parboru, suang songoni ulos tinonun sadari tu paranak, dihatai mai asa sinangkohi tanggaa ni balatuk nabe (masipatupa tu horong na be).\n6. Martumpol : dituntuhon hari/tanggal, tingki, inganan.\n7. Pamasu-masuon : ditontuhon hari/tanggal, tingki, inganan dohot tempat.\n9. Godang ni undangan.\n10. Olop-olop (hepeng) : Sian paranak dohot parboru.\n11. Ulaon sadari : Maningkir tangga dohot paulak une.\n12. Marhata si gabe-gabe : Parboru.\n13. Mangampu : Paranak.\nDung rimpun sude rumang ni ulaoni dihatai, ditutup ma dohot tangiang, andorang so ditutup, dijou ma calon panganten asa rap martangiang. Dung selesai martangiang, calon penganten manjalang situan natorop.\nDitingki na marhusip nunga ditontuhon ari partumpolon (arina, tingki, tempat dohot gereja ).\nDi ari partumpoloni, pihak paranak dohot pihak parboru dohot sude naniontang ni na dua hasuhuton borhat tu gareja mangadopi ulaon partumpoloni.\nParanak dohot anak mangoli borhat tu huta ni parboru asa rap nasida tu gereja. Dung dapot waktu partumpolon dimulai ma acara partumpolon na niuluhon ni pandita/guru huria manang sintua.\nDung selesai acara partumpoloni, parhalado ni huria mangalehon kesempatan tu paranak dohot parboru mandok hata huhuasi :\n1. Mandok mauliate tu pandita/guru huria manang sintua dohot tu sude tondong namangadopi ulaon partumpoloni.\n2. Mangido asa rap udur tu jabu ni hasuhuton, laho ulaon tonggo raja manang ria raja.\nDung sidung mandok hata huhuasi, parhalado ni huria mangalehon kesempatan tu na hadir mangadopi partumpoloni, laho manjalang calon penganten berdua. Selesai marsijalangan, marpungu ma diaula Gereja naung ni tontuhon ni parboru, laho mangan lampet minum kopi.\nE. MARHARA SINAMOT\nDihuta ni parboru do ulaon na marhata sinamot. Diulaon marhata sinamot nungnga marpungu disi na ni undang ni paranak dohot parboru ima; dongan tubu, boru, bere/ibebere, dongan sahuta pariban, ale-ale songoni nang hula-hula dohot tulang.\nDung renta hundul sude na niundangi, manungkun ma rajani parhata ni parboru tu raja ni paranak manang naung rade nasida, acara di mulai. Raja parhata ni paranak mangalusi, nungnga mangarade hami rajanami, nungnga boi tamulai.\nF. URUTAN NI SIULAON\n1. Paranak pasahat tudu-tudu ni sipanganon tu parboru, huhut dihatahon hata ni tudu-tudu ni sipanganon. Parboru pasahat dengke simudur-mudur tu paranak, huhut dihatahon.\n2. Tangiang marsipanganon sian paranak.\nDung sidung martangiang marsipanganon, paranaK mangkatahon huhuasi ni sipanganon :\nSititi ma si hompa golang-golang pangarahutna\nOtik so sadia sipanganon nahupatupa hami\nSai godang ma pinasuna (marjomuk ma hita).\n3. Ditingki mangan, paranak pasahat sulang-sulang tu parboru, huhut dihataon :\nHusulang ma rajai, manumpak ma tondina, manuai ma sahalana, tu gabena ma hami ianakkonna.\n4. Suhut paranak dohot suhut parboru mandapothon sude naniontangna huhut dihatahon :\nButong hamu amang, inang.\n5. Paranak dohot parboru mambagi jambar juhut i tu ganup horong ni nasida be, dung dibagi 2 (dua) tudu-tudu ni sipanganoni (asing ni ihur-ihur himpal doi tu parboru, ima ulakni tandok).\nromulus pohan says:


BERITAKU: Solidaritas Batak tu Aiptu Labora Sitorus\nPdt Bernard TP Siagian, MTh.\n(Soara ni naposo ni Debata sian Tano Papua)\nNunga sar barita ni Amanta Aiptu Labora Sitorus di bangsonta Indonesia, gariada tahe sahat tu desa na ualu di liat portibi on. Ianggo pandok ni na torop nunga gabe Kasus Nasional manang mendunia, ala nunga ditayangkan jala dihatai angka tokoh pengamat angka na pistar. Hape sahalak na metmet jala na sederhana do ibana martimbangkon baritana i. Alai sahalak na dihaholongi dongan dohot masyarakat na humaliang do ibana. Serep do rohana dompak angka na ro mangido pangurupion, jala buas marsilehonlehon mangurupi dongan.\nAlai sipata songon i do na masa di hajolmaon. Sai adong do dongan na so apala dongan ala ni hamajuon ni donganna, lumobi ma i di sadasada organisasi manang institusi. Ndang sai tarbahen tutu manubut roha ni sude halak, lumobi molo parpangkat naung timbo. Songon i ma na masa tu Amanta Sitorus on.\nNang pe torop “alona” di Kota Sorong angka pengusaha “sipitpit” panonggor (i ma na digoari “Kompi A”: A Liong, A Seng, A Cai, dlna.), alai ndang pola talu ibana maralohon nasida di bisnis naung pinungkana marpulu taon na salpu. Adong ma sahalak na targoar Marthen Reno (pensiunan Polisi pangkat Kompol), keturunan Cina na marbisnis hau ilegal tu Cina, niurupan ni angka Anggota DPR Pusat (isara ni Amanta Robert Kardinal, dna).\nAlai ndang taralo nasida Amanta Sitorus on, ala solhot jala rosu do parsaoran nang rohana tu angka halak Papua (pribumi) na di luat i. Ai gabe songon Ama manang aleale do ibana tu angka halak i. Jala pos do roha nasida di godang angka na ringkot sipangidoan tu Amanta i. Gariada tahe, nang di angka tano nampuna ni angka Kepala Suku, sai tu Amanta Sitorus i do diparlehon nasida tuhoron ni Amanta i. Songon i nang dohot angka hau na sian angka Tano Adat, sai dipantaruhon do tu Amanta i.\nSandok, sude do usaha na pinungka jala pinadalan ni Amanta Sitorus i ndang adong na so marijin. Singkop do sude angka Ijin Usaha ni Perusahaanna. Sai dijujui angka Bupati dohot Walikota do asa tu Amanta Sitorus dipasahat ia adong angka proyek siulaon. Godang do nasida nang angka program ni Pamarenta diurupi Amanta Sitorus i, na sipata tarlambat manang hurang ris parsagi ni “raskin” tu masyarakat. Sai rade do Amanta Sitorus pajolohon nasa na tarbahensa.\nSian laon-laon ni ari, lam godang jala martimburak ma huroha persaingan bisnis di luat Sorong naung lam tu majuna, lumobi mardomu tu luat Raja Ampat naung lam buka gabe objek Wisata Dunia. Lam jut ma ra roha ni angka par-“Kompi A” i, siala na so tarbahen nasida memonopoli pasar di luat i. Maol ma ra di nasida par-“Kompi A” i marnampunahon lahan di lokasi na strategis laho pajongjong angka aset songon insfrastruktur di angka usaha Wisata. Ndang na dihalomohon Amanta Sitorus i na masa si songon i. Alai ndang olo angka halak Papua i mangalehon tanona be asing ni tu Amanta Sitorus.\nSian i do gabe marangkal ma tutu nasida. Dipangke nasida ma hagogoon parhuaso sian bagasan institusina laho pasohon usaha ni Amanta Sitorus i. Jala ra sahat tu na pamatehonsa, ala godang do diboto Amanta Sitorus angka “permainan” par-Kompi A mar-Sertifikat palsu.\nAmanta Wakapolda ma dipangke nasida. Dipatangkuphon ma Amanta Sitorus marhite kerjasama dohot Bareskrim Mabes Polri. I ma naung tarbarita di angka media Nasional, na mambahen i gabe Kasus Nasional. Ai sugarina holan dalam lingkup Sorong manang Papua i, ra ndang pola balga gabe barita Nasional songon naung masa on.\nHape dung ditangani Mabespolri kasus ni Amanta Sitorus i, ndang barani pulut be nasida mangudutisa, ala lengkap do sude Surat Ijin ni angka usahana. Ndang tutu adong ilegal Logging dohot ilegal BBM songon na dihatahon hian. Gabe dipaulak Mabes ma tu Polda Papua, asa di Polda ma Amanta Sitorus i ditahan. Direkayasa ma muse tuduhan tu pencucian uang. Asa songon na toho, dipapungupungu ma bilangan ni hepeng na di rekeningna, pola didok mar-1,5 Triliun.\nNdang ditahan ibana di Polres Sorong, ra ala mabiar didemo masyarakat, so tung diroro maon tu Mapolres. Nang pe songon i, sai ro do tutu angka na sian Sorong manjumpangi Amanta Sitorus tu Polda mardongan iluilu paboa holsoholso nasida naung gabe pengangguran ala ditutup sude angka perusahaan ni Amanta Sitorus i songon dalan ni ngolungolu nasida.\nNuaeng pe nunga adong tarbege baritana, naeng ro nama angka par-Sorong tu Jayapura laho demo tu Polda asa paluahon Amanta Sitorus. Mardomu tusi, siala ni na so dapot ni Polda dope pelanggaran hukum ni Amanta Sitorus, gabe dilululului ma muse angka dia na boi gabe tuduhan na asing laho manggojaphon torus ditahan disi. Nuaeng dung naeng marujung nama tingki status tahanan Kejaksaan di ari 17 Juli on, dipasahat Polda ma pangidoan tu Pengadilan laho paganjanghon 2 bulan nari masa penahanan tu Amanta Sitorus.\nOn do na mambahen mansai dokdok situtu diarsakhon roha ni Amanta Sitorus i. Sai dijugulhon Amanta Wakapolda i do huroha, pola ingkon pamateonna sahat tu na agoan hosa maon Amanta Sitorus. Alai dia ma dohonon. Bangkona do i, molo dung sapala marsala sada na sangap, pola do huroha ingkon agohononna hosa ni na metmet i. Tudos songon na binahen ni si Ahab tu si Nabot, dohot si Daud tu si Uria na di Padan Na Robi i.\nTangkas do pandok ni Amanta Sitorus, ndang na adong sangkap ni rohana laho mangalo manang na naeng pailahon Pimpinan dohot institusina. Ai dihangoluhon do tangkas loyalitas tu Pimpinan. I do umbahen asa ndang adong pola na salelengna on angka Pimpinan na mangorai ibana padalanhon usahana naung marpulu taon, jala diboto sude angka Pimpinanna do i.\nNdang dapot rohana boasa songon i posana pambahen ni Amanta Waterpao i tu ibana. So tung maon naeng pamateon ni Jenderal i ibana na metmet on, asa laos auphononna bangkena tu laut. On do biar ni rohana nuaeng. “Atik naung rintik do Jenderal i,” ninna rohana. “Ai aha ma salangku?” Sai ninna do.\n“Aut na didok nian, ‘Satonga ma di au artam i!’” ninna ibana di rohana mandok Jenderal i, “na lehononku do!” Ninna ma muse, “Ai laos so huboto dia na sala na hubahen? Gabe rintik nama au mamingkiri on sude. Hape iba, parpangkat na oto do didok rohangku, songon sahalak Sersan, na tangkas ingkon marsiajar hasintongan dohot uhum sian angka Pimpinan nian. Lumobi naung marpangkat Bintang, angka Profesor nama i di rohangku. Alai boasa ma songon on dibahen tu au? Ai na so ianakhonna do au diauhon roha ni Pimpinanku angka na di ginjang an?” Songon i ma angka hatahata ni Amanta Sitorus, sai margudongpong di bagasan rohana sandiri.\nSian on do ra na naeng huuji mandok sian hadirionku songon Pandita ni HKBP au di Tano Papua, na gok intrik politik dohot ragam ni angka hamaolon “krisis kemanusiaan”. Ndang na sarupa halak Batak songon angka pendatang sian suku dohot bangso na asing sian desa na ualu marrongoman ro manggohi Tano Papua on. I do nang na sai huondolhon tu angka halak Batak di jamitangku di gareja nang di angka parpunguan Batak. Ai halak Batak, angka bangso naung tarpasupasu do hita na ro tu angka luat parserahan songon nang na tu luat Papua.\nPinaborhat ni angka tangiang ni natuatuanta be do hita sian bona pasogit, dohot Barita Nauli naung taguruhon sian angka naposo ni Debata di gareja, asa gabe pasupasu manang tu dia hita ditongos Tuhan Jesus. Tu Papua on pe, na laho manghophop dohot mangajari bangso Papua, haha-anggi dongan sahaporseaonta, na tongon di bagasan haotoon i dope hita disuru Tuhan Jesus. Ndada na mangalului pandaraman sambing hita halak Batak, laho mambuat hamoraon ni Tano Papua hita, gabe songon angka panangko.\nMolo angka bangso na asingna i, angka panangko do nasida tutu, jala siago tondi, na marsangkap naeng manggojaphon Papua gabe pangusean mudar dohot pamunuon. Gok do tutu angka sahit dohot parungkilon na martimburak dibahen nasida lam di tingki parpudi on, na mambahen sahitsahit dohot hamatean, marhite firus HIV/Aids songon i nang “penculikan” anak diboan laho “cuci otak” tu angka pesantren na di Pulo Jawa. Songon i tong nasida partigatiga na mangarajai ekonomi (pasar).\nSongon Pandita ni HKBP au, naung leleng huparsinta hian laho mangula di luat Papua, dunghon ni naung hudalani na jolo di taon 1988, uju mahasiswa STT Jakarta dope au, nunga huida jala huhilala pardangolan ni Tano Papua lumobi siala ni hasilomon (Arabisasi) i.\nNuaeng dung gabe Pandita Ressort Papua au mamungka ari 18 Nopember 2012 i, naeng do hupaandar angka na tau sihobasan ni HKBP lumobi angka na marpardomuan tu parngoluon ni halak Batak na di luat Papua. Suang songon i nang angka na tau manghehei parngoluon ni halak Papua pe. Naeng do botoon ni sude bangso Batak, bangso na tarpasupasu do halak Batak dunghon ni “Apostel” Nommensen. Khusus tu Tano Papua, na ditongos Tuhan Jesus do angka halak Batak bahen aleale ni halak Papua na tau paluahon Tano Papua sian haholomon dohot hapogoson.\nSongon halak Batak, “aset” ni HKBP do nang Amanta Labora Sitorus, naung tarpasupasu jala na burju mangalehon artana laho manumpahi pangkobasion nang hajongjongan ni HKBP di Tano Papua, khususna di Sorong. Ai nunga disangkapi nasida hian rap dohot angka halak Batak ruas ni HKBP na di Sorong, laho pajongjonghon gareja di sada lahan na strategis na naeng pelehononna tu Tuhan i, asa saut jongjong gareja HKBP di Sorong. Didok nasida do, las ni roha sambing, sai hira na manjalo pasupasu na mansai balga do ibana molo dijalo HKBP silehonlehonna tu huria i.\nOn do na hupasahat tu Amang, songon sahalak Batak, natuatua naung dipasupasuhon Tuhan posisi jabatan na timbo nang parsaoran na umbidang di institusi Kepolisian hian. Anggiat tung adong solusi dohot pangurupion laho paluahon Amanta Sitorus i so pola manegai tu angka tatanan hukum nang citra Kepolisian manang oknum Pimpinanna, marhite angka pendekatan pribadi manang keluarga. Asa tung mardame sonang ma hita di luat Papua naung gabe Tano Kanaan di halak Batak. Asa tung gabe pasupasu ma hita Batak tu pangisi ni luat i, angka dongan sahaporseaon i.\nJayapura, 8 Juli 2013\nSoara hadameon sian Tano Papua:\n(Pandita HKBP Ressort Papua)


S a k k o t a n – Amani Partogi\n← Ck..ck…ck…Nadine ‘Keseleo’ Sebut Wasior Ada di Sumatera\nAnggota Dewan →\nS a k k o t a n\nPosted on 26 Oktober, 2010 by Hendry Lumban Gaol\nSakkotan: Tempat Jemuran Kain\nTung mansai las do rohani si Tio, ala boi do hape ibana manorushon parsikkolaann tu sikkola atas. Sian na menek nga marsitta-sitta ikkon sikkola satibbona. Alai molo di ingot natua-tuana, ra, holan diangan-anganna do sitta-sitta na i. Takkas do diboto ibana naso tuk gogo ni amana pasikkolahossa. Ido na hinalassonna.\nNangpe ikkon di jabu ni sisolhot na olo pasikkolahon ibana i, manang na piga taon tujolo, dihalashon do asalma sikkola. Tutu ma nian, dang masa marsimulak tu jabu ni inongna ganup bulan,–songon namasa di ula parsikkola hatiha i–. Ia hutana atttar holang do Pakkat, pola do olat ni ualu jom mardalan. Ai so masa motor, jala dang ditanda halak dope listirik di hutana.\nLampu togok, ia so i lampu sitarongkeng i dope masa. Naginoaran tipi, dang hea diida nasida i, alai hea do tarbege tu nasida na saluat ima na adong ninna jolma na metmet boi masuk tu poti-poti jala boi muse makkatai nang marende. Anggo diroha nasida tung na so masa do i, bah molo jolma, jolma ma, jolma beguaha ma i molo boi masuk tu poti-poti i. Jolma beguattuk na ma ra i, ido anggo pamotoan nasida.\nDibotari na, rambon-rambon manuk, sahat si Tio tu jabu ni AmanJatikkos, di Pakkat. Tutu, tardok do namora natinopotna on, adong tipi jala nga marlistirik jabu i. Olat ni i, nga tardok namora.\nLongan situtu si Tio holan dibereng tipi ni parjabu i, “Bah tutu….nion do hape nanidok ni jolma na dihutaan, boi masuk jolma tu poti-poti, nunga porsea be ahu ala nunga hu ida”. Ninna dibagas rohana.\n“Ai molo haluar nasida sian bagasan poti on, dia ma ulaning dalanna, jala boha do naeng, met-met ni jolma”, sai ima dirohani si Tio sahat tu namodom. Dang marnapit-pit be simalolongna holan mamikkiri namasa na baru ni idana i.\nDimanogot nai, ro ma nantulangna,–NanJatikkos– manjouhon. Didok “Tio…jomurhon jo bere akka baju-baju i, asa hatop mahiang”\nHatop do diolohon si Tio, jala di hindat ibana ma ebber panussian on tu jolo ni jabu i.\nTarngongong ibana, dibereng tu ginjang. Di ranap tu hambirang – siamun, tu hombar jabu dang adong jolma, lao sukkunonna.\n“Bah…tibbo ni sakkotan, ai jolma beguaha nama parhuta on, songoni tibbo ni sakkotan” ninna ibana dibagas rohana.\n“Boha do baenon manjomurhon akka abit on? ikkon adong nama jukkit-jukkit” ninna ibana muse dibagas rohana. Jala sai dilului ma dalan laho manjomurhon baju-baju on. Nunga tung leleng ibana namarpikkir on. Disukkun ma tu jabu, tu nantulangna\n“Nantulang….dang hajomurhon au baju on, tok tibbo-tibbo hian sakkotanna, ai ikkon martangga do au….”\n“Bereng ma neh, Nantulang, tibbo ni sakkotaan……” ninna si Tion patuduhon sakkotan nanidokna i\n“Ai dang sakkotan i Tio, dang tusi jomurhononmu, tiang ni listrik do i…nga tok jim ho dah….”. Mekkel NanJatikkos. Hape tian ni listrik si tolu kabel do dipatuduhon.\nPos ini dipublikasikan di True Story. Tandai permalink.\nOne thought on “S a k k o t a n”\n24 Februari, 2011 pukul 6:22 pm\t Balas\nnga songon na huboto on i tulang, baru ro ibana sian huta na songon na dicarita ni tulang i, dibereng ma tiang listrik dohot tiang telepon, gabe didokma,\nUe…bea, timbo-timbo ma jomuran di huta muna on..???